Kisah Bandar Terbesar Dunia Yang Tiada Laluan Masuk Melalui Darat - Iquitos

Bagi yang tidak tahu, di kawasan hutan lebat Amazon, terdapat sebuah bandar besar yang dihuni kira-kira 450,000 orang penduduk. Menariknya, bandar ini tidak boleh diakses melalui lebuh raya. Pengangkutan pilihan adalah penerbangan udara sementara akses melalui laluan air mengambil masa seminggu lamanya!

Dikenali dengan nama Iquitos, ia adalah sebuah bandar pelabuhan penting di Amazon dan bandar hutan terbesar Peru. Bandar ini terletak di lembah Amazon di kawasan pertemuan Sungai Nanay dan Sungai Itaya, kira-kira 3,700 km hulu dari Lautan Atlantik dan 1,030 km utara timur laut Lima.

Bandar ini dikelilingi oleh sungai di satu sisi dan hutan hujan amazon tebal di satu lagi sisanya. Oleh itu, satu-satunya cara untuk sampai ke Iquitos adalah sama ada dengan mengambil penerbangan kesana atau perjalanan dengan menggunakan bot yang mengambil masa seminggu lamanya melalui sepanjang sungai Amazon yang panas dan lembap.

Kawasan ini telah didiami telah selama beribu-ribu tahun oleh penduduk pribumi dan para pemburu nomad. Mereka ini biasanya biasanya tinggal dalam tempoh yang singkat dan membina penempatan sementara berdekatan dengan sungai-sungai, sebelum para mubaligh Kristian dari Eropah tiba dan mebina penempatan penduduk setempat di sekitar sungai Nanay, Amazonas dan Itaya.

Namun, terdapat beberapa percanggahan pendapat mengenai perkara ini. Ada pendapat yang mengatakan bandar ini diasaskan oleh mubaligh Kristian pada abad ke-18 dan ada satu lagi pendapat lain yang mendakwa bahawa bandar ini sebenarnya hanya diasaskan hanya satu abad kemudian selepas kedatangan mubaligh Kristian  ini.

Sekiranya banyak kawasan baru diterokai hasil daripada aktiviti perlombongan, berlainan pula ceritanya dengan bandar Iquitos ini. Bandar ini mula menarik kemasukan jumlah peneroka secara besar-besaran pada permulaan abad ke 19 apabila tanaman getah mula diterokai.

Beribu-ribu pendatang dari seluruh dunia telah datang berhijrah ke sini dimana kebanyakannya golongan lelaki muda muda yang berharap dapat memajukan hidup dan membina kekayaan mereka dalam sektor tanaman getah.

Kemajuan industri pembuatan kenderaan dan industri berkaitan telah meningkatkan permintaan terhadap getah secara mendadak. Hal ini menyebabkan orang ramai berlumba-lumba mencari peluang dalam sektor tanaman getah sama ada terlibat secara langsung dengan penanaman getah atau menjadi pedagang bagi menjual stok getah.

Kebanyakan lelaki Eropah yang berhijrah kesini telah berkahwin dengan wanita pribumi dan tinggal di Peru sepanjang hidup mereka, lalu menubuhkan keluarga campuran etnik. Para pendatang ini juga membawa bersama mereka gaya pakaian, muzik, seni bina dan unsur-unsur kebudayaan Eropah ke Iquitos.

Bandar ini menjadi kaya dan pesat membangun melalui industri penanaman getah sepanjang tempoh permintaan yang tinggi dan mendadak terhadap getah.

Selepas tahun 1912, pengeluaran getah jatuh secara drastik dan kemasukan orang luar ke bandar ini semakin merosot. Malah, aktiviti ekonomi mula berkembang perlahan selepas itu. Kediaman-kediaman mewah mula ditinggalkan kerana ada sebahagian penduduk yang mengambil keputusan untuk berpindah keluar daripada bandar ini.

Walaupun tidak dapat diakses melalui jalan raya, itu tidak bermakna bandar ini tidak mempunyai jaringan jalan rayanya yang tersendiri. Motorsikal dan motocarros, iaitu motorsikal yang dilengkapi dengan kabin kecil penumpang di bahagian belakang, boleh dilihat digunakan secara meluas disini.

Bandar ini juga dikatakan popular bagi pelancong luar. Pada tahun 2012 sahaja, dikatakan bandar ini telah menerima 250,000 orang pelancong daripada luar. Bagi kebanyakan pengunjung, daya tarikan kawasan ini adalah kewujudan hutan hujan Amazon yang mengelilingi bandar ini yang didakwa memberikan ketenangan kepada mereka.

Bagi penduduk tempatan, mereka mahukan jalan raya dibina bagi menghubungkan bandar ini dengan bandar lain yang berhampiran. Sewaktu kempen pilihan raya Presiden pada tahun 2016, Presiden Peru ketika itu Pedro Pablo Kuczynski telah membuat manifesto untuk membina jalan raya menghubungkan kawasan ini dengan Saramiriza.

Pembinaan jaringan jalan raya ini dipercayai akan dapat merancakkan pertumbuhan bandar ini. Beliau telah berjanji untuk memastikan jalan raya tersesebut dibina sebelum beliau bersara pada tahun 2021. Walau bagaimanapun, tidak diketahui apakah status sebenar projek ini sehingga kini.


Sejarah Dan Sumbangan Besar Sultan Abdul Hamid Halim Shah Terhadap Kedah

DYMM Almarhum Tuanku Sultan Abdul Hamid Halim Shah Ibni Almarhum Sultan Ahmad Tajuddin Mukarram Shah adalah Sultan Kedah yang ke-26, memerintah negeri jelapang padi ini selama 61 tahun dari tahun 1882 hingga 1943.

Baginda merupakan putera ke-3 kepada Sultan Ahmad Tajuddin Mukarram Shah dan isteri pertamanya, Wan Hajar.

Sultan Abdul Hamid menggantikan kakandanya DYMM Sultan Zainal Rashid Mu'adzam Shah II ibni Almarhum Sultan Ahmad Tajuddin Mukarram Shah yang mangkat selepas diracun ketika dalam tahanan di Ligor, Nakhon Si Thammarat, Siam.

Pengesahan pelantikan ini mengambil masa yang agak lama iaitu 5 bulan berikutan perselisihan dan perebutan kuasa di Kedah.

Ia tercetus apabila Tengku Kudin (Tengku Ziauddin) cuba untuk menaikkan menantunya, Tunku Kasim sebagai pengganti sultan dan mengenepikan Tunku Abdul Hamid yang ketika itu bergelar Raja Muda.

Harapan Tengku Kudin untuk menguasai kerajaan Kedah terkubur apabila ia ditentang oleh Tunku Yaakob, Wan Muhammad Saman dan Wan Hajar yang menyokong Tunku Abdul Hamid.

Pertabalan ini akhirnya mengakhiri krisis perebutan kuasa yang dilihatkan mampu mencetuskan perang saudara.

Ketika menaiki takhta, Sultan Abdul Hamid masih remaja dan hanya berusia 19 tahun.

Dan disebabkan terlalu muda, baginda membuat keputusan untuk melantik badan untuk membantunya dalam menguruskan pentadbiran negeri dengan menubuhkan Jemaah Pemangku Raja.

Dan untuk mempelajari serta memperkukuhkan pengetahuannya sebagai pemerintah, Sultan Abdul Hamid kerap kali membuat lawatan ke neger-negeri lain bagi melihat kemajuan dan,mempelajari cara menguruskan negeri.

Antara negeri-negeri yang dilawati adalah Perak dan juga Singapura. Dalam merapatkan hubungan dengan penaungnya, Raja Rama IV, baginda juga sering melawat Bangkok terutamanya ketika hari perayaan atau hari keputeraan Raja Rama IV.

Sultan Abdul Hamid juga melawat Rangoon (Yanggon), Mandalay, Bombay (Mumbai) dan menghadiri upacara pertabalan Raja Inggeris, King George V pada tahun 1911.

(Order the White Elephant First Class, gelaran yang diberikan kepada Sultan Abdul Hamid oleh Siam)

Kemesraan dan eratnya hubungan yang diusahakan baginda dengan kerajaan Siam membuatkan Sultan Abdul Hamid dianugerahkan pingat.

Antara gelaran yang diterima termasuklah ‘Order the White Elephant First Class’, Chao Phya Saiburi dan pangkat ‘Chao Phya Riddisongkran Bakti’.

Tak cukup dengan itu, kerajaan Siam melantik Sultan Abdul Hamid sebagai Pesuruhjaya Tinggi Setul (Satun) dan Perlis atas kegigihan baginda.

Selepas kemangkatan Raja Rama IV, puteranya iaitu Raja Chulalongkorn atau Raja Rama V ditabalkan sebagai pengganti.

Hubungan diplomatik rapat antara Siam dan Kedah masih diteruskan oleh Sultan Abdul Hamid sehinggakan membuatkan Raja Chulalongkorn tertawan.

Dan disebabkan ketelusan hari baginda, Raja Chulalongkorn berkenan untuk menjadikan 3 putera Sultan Abdul Hamid iaitu Tunku Yusof, Tunku Badlishah dan Tunku Muhammad Jewa sebagai anak angkat.

Putera-putera ini kemudiannya dimasukkan ke King's College di Bangkok oleh Raja Chulalongkorn.

Dari segi pentadbiran, banyak perubahan bermanfaat yang telah dilaksanakan oleh Sultan Abdul Hamid.

Antaranya adalah seperti penubuhan Jabatan Perbendaharaan, Jabatan Tanah dan Ukur, Jabatan Audit, Pejabat Besar Pos dan Telekom serta Mahkamah Keadilan yang dilakukan pada abad ke-19.

Sultan juga mencadangkan penubuhan pasukan polis bagi menjamin keselamatan negeri Kedah pada ketika itu.

Majlis Negeri juga telah ditubuhkan oleh Sultan yang mana berfungsi dalam membantu pentadbiran kerajaan negeri. Ketika itu, Datuk Wan Muhammad Saman bertindak sebagai Perdana Menteri Kedah.

Disebabkan oleh kecekapan Datuk Wan Muhammad Saman dalam membantu pentadbiran sultan, banyak pembangunan yang dilihat berlaku di negeri Kedah.

Pemerintahan Sultan Abdul Hamid juga melihatkan banyak perubahan terutamanya dalam bidang ekonomi, termasuklah galakan baginda kepada rakyat jelata untuk menanam padi.

Dan bagi memperhebatkan perkembangan penanaman padi dan ekonomi Kedah, satu perbincangan antara sultan dengan perdana menteri Kedah telah membuahkan hasil di mana sebuah terusan telah dibina bagi tujuan pengairan.

Terusan sepanjang 35.4 kilometer, dengan kelebaran 7.3 meter dan sedalam 1.5 meter itu dibina dari Sungai Kedah hinggalah ke kaki Gunung Jerai, dan dinamakan sebagai Terusan Wan Mat Saman.

Bagi mempelbagaikan ekonomi, penanaman getah telah diperkenalkan pada tahun 1909.

Sebuah pasar sehari yang terkenal sebagai "pasar nat" telah diperkenalkan oleh anakanda sultan iaitu Tunku Ibrahim.

Pasar ini berfungsi sebagai medan untuk memasarkan hasil pertanian oleh para petani tempatan.

Dan bagi membolehkan perniagaan peniaga tempatan berkembang, sebidang tanah telah disumbangkan oleh Sultan Abdul Hamid untuk membina kompleks perniagaan yang kini sangat terkenal, iaitu Pekan Rabu.

Selain daripada kelancaran pentadbiran dan perkembangan ekonomi negeri, Sultan Abdul Hamid juga sangat menitikberatkan hal-hal agama.

Sultan Abdul Hamid adalah individu yang bertanggungjawab dalam menubuhkan Majlis Ulama dan pembinaan Madrasatul Hamadiah di Limbung Kapal.

Baginda juga memperkenan pembinaan Maktab Mahmud, yang dahulunya dikenali sebagai Al Ma'hadi Mahmud di Jalan Pegawai. Malah, baginda juga sangat prihatin terhadap masjid-masjid di Kedah.

Selepas pulang dari Siam pada tahun 1885, Sultan Abdul Hamid, baginda memberikan perhatian kepada kerja-kerja membesarkan masjid tertua di Kedah iaitu Masjid Zahir, dengan menjadikan masjid di Acheh dijadikan inspirasi kepada rekabentuk baru masjid kebanggaan di Kedah itu.

(Kolej Sultan Abdul Hamid merupakan sekolah Inggeris pertama di Kedah)

Selain daripada pintar dan hebat dalam mentadbir negeri, Sultan Abdul Hamid juga sangat berbakat dalam bidang bahasa. Baginda menguasai beberapa bahasa asing termasuklah bahasa Inggeris, Siam dan Arab.

Peka terhadap tahap pendidikan rakyatnya, banyak sekolah telah didirikan ketika zaman pemerintahan Sultan Abdul Hamid  antaranya termasuklah di Kulim (1896), Jalan Baru Alor Star (1898), Yan (1900), Simpang Empat Kangkung (1906) dan Junjung, Kulim (1906).

Pada ketika itu, Kedah masih tidak mempunyai sekolah beraliran Inggeris dan pelajar yang ingin berbuat demikian harus berulang-alik ke Pulau Pinang.

Pritahin dengan situasi ini, penubuhan sekolah Inggeris pertama di Kedah iaitu di Alor Setar pada tahun 1908 telah mendapat perkenan Sultan Abdul Hamid.

(Tunku Abdul Rahman dan Tun Mahathir antara alumni Kolej Sultan Abdul Hamid)

Sekolah tersebut dinamakan bersempena nama baginda, iaitu Kolej Sultan Abdul Hamid dan telah menghasilkan ramai tokoh-tokoh tempatan termasuklah perdana menteri Malaysia pertama Tunku Abdul Rahman (anakanda sultan), perdana menteri ke-4 dan ke-7, Tun Mahathir Mohamad, Tun Daim Zainuddin, Sultan Abdul Halim (cucunda sultan) dan ramai lagi.

Sekolah ini hanya menerima pelajar daripada golongan bangsawan sahaja namun ia telah dibuka kepada orang ramai 3 tahun kemudian pada tahun 1911.

Usaha membina jalan raya, pengenalan perkhidmatan telegraf (1899), penubuhan Jabatan Kesihatan dan penjara (1905), hospital (1908), membaik pulih Balai Besar (1896) serta memperkemaskan Balai Nobat (1912) adalah antara usaha-usaha lain yang dilaksanakan oleh Sultan Abdul Hamid semasa zaman pemerintahannya.

Ketika pemerintahan baginda dilihatkan sampai ke penghujung, sultan kehilangan ramai kerabat yang sebelum ini membantu baginda termasuklah Tunku Aziz, Tunku Ibrahim dan Tunku Mahmud.

Sultan Abdul Hamid melarikan diri bersama pegawai-pegawai Inggeris ketika Jepun memasuki Tanah Melayu pada tahun 1943.

Baginda ketika itu dibawa ke Sidim, Kulim untuk mendapatkan perlindungan, dibantu kebijaksanaan Tunku Abdul Rahman yang merupakan anak ke-20 sultan bersama isteri ke-5, Makche Manjelara.

Tanggal 13 Mei 1943, Sultan Abdul Hamid yang sememangnya sudah mengalami masalah kesihatan sebelum itu menghembuskan nafas terakhir di usia 78 tahun, menamatkan pemerintahannya selama 62 tahun.

Takhta sebagai pemerintah kemudiannya digalas oleh anakanda sultan iaitu Sultan Badlishah ibni Almarhum Sultan Abdul Hamid Halim Shah serta-merta.

Melihatkan segala usaha dan bakti yang ditaburkan Sultan Abdul Hamid Halim, tak hairanlah baginda dianggap sebagai seorang sultan yang memiliki kebesaran daulat oleh banyak generasi.

Sumbangan baginda menjadi perintis kepada perkembangan dan kemakmuran yang dinikmati oleh seluruh penduduk Kedah Darul Aman pada hari ini.


20 Tahun Diculik dan Diseksa Ayah Tiri Sendiri : Kisah Rosalynn Michelle McGinnis

Pada 31 Januari 1997, Rosalynn Michelle McGinnis yang berusia 10 tahun menunggu bas untuk pulang dari sekolah. Bagaimanapun abang tirinya pula didapati hadir dengan sebuah trak, berkata ibunya meminta  membawa Rosalynn terus ke sebuah hotel yang terletak di Tulsa, 2 jam daripada bandar Oklahoma - di katakan di mana ibunya mahu berjumpa.

Rosalynn tidak mengesyaki apa-apa kerana ayah tirinya Henri Piette yang dikenali, ada di situ mengatakan ibunya sedang dalam perjalanan semasa mereka ke Tulsa. Malangnya, ketika sudah melepasi Oklahoma, Piette mula berbohong menukar cerita mengatakan ibunya besar kemungkinan tidak akan menyertai mereka, mahu menyerahkan Rosalynn pada jagaan Piette.

Rosalynn tidak mengesyaki apa-apa walaupun lelaki itu sudahpun berpisah dengan ibunya lebih setahun. Ibunya pula ketika itu sedang menjalani program pemulihan dan perlindungan bagi wanita mangsa dera.

Ekoran Rosalynn tidak muncul selepas waktu sekolah tamat, ibunya menyedari berlaku sesuatu yang buruk telah berlaku. Bagaimanapun apa yang bakal berlaku, merupakan sesuatu yang jauh lebih buruk daripada apa yang dijangkakan berlaku.

Ditemani adik-beradik tirinya yang turut serta dalam perjalanan itu, setibanya mereka di Tulsa - Piette bertindak menukar kenderaan yang mereka naiki ke sebuah kenderaan lain. Selama lebih setahun mereka sekeluarga termasuklah Rosalynn dibawa mengelilingi Amerika Syarikat, tinggal di motel murah serta taman trailer.

Dalam tahun yang sama, Rosalynn 'dikahwinkan' kepada Piette dalam satu upacara ringkas yang dilangsungkan oleh abang tirinya. Hasil 'pernikahan' itu, Rosalynn mengandung buat kali pertama pada usia 11 tahun sebelum kandungannya gugur. Janin yang terbentuk dijiruskan ke dalam lubang jamban atas arahan Piette.

Piette sedar tindakannya menculik Rosalynn menyebabkan mereka tidak boleh berada lebih lama di Amerika Syarikat. Dia membawa keluarganya ke Mexico merentasi sempadan di pekan Sonora. Bagi memastikan rancangannya berjaya, Rosalynn diminta menyamar; mewarnakan rambutnya hitam dan memakai cermin mata.

Helah Piette berjaya dan tibalah Rosalynn ke Mexico negara asing baginya, yang bakal menjadi neraka baru hidupnya untuk berpuluh tahun selepas itu.

Dikurung dan diseksa dalam bermacam cara, Rosalynn dan adik-beradiknya dijadikan peminta sedekah oleh Henri Piette. Setiap hari, tubuhnya akan diratah Piette sama ada dengan cara seksual atau dengan menyeksa gadis itu.

Itulah yang dilalui Rosalynn sehingga dia mengandung dan melahirkan anak pertamanya pada usia 15 tahun seorang bayi lelaki, di belakang sebuah van. Bagi mengaburi mata orang ramai, Piette memberitahu Rosalynn adalah anak kandungnya dan bayi itu hasil hubungan Rosalynn dengan teman lelakinya.

Walaupun Piette seorang yang kejam, harus diakui dia juga sangat licik. Setelah Rosalynn berusia 18 tahun dan cukup umur, Piette membawa Rosalynn kembali ke Arizona untuk membuat pengakuan bahawa dia telah pun melarikan diri daripada rumah atas kehendak sendiri, bagi memadamkan nama Rosalynn daripada rekod orang hilang.

3 orang anak yang mereka dijaga Piette yang menunggu tidak jauh daripada balai polis, dalam sebuah kereta. sebagai pengganti seandainya Rosalynn bertindak membocorkan rahsia 'keluarga' mereka.

Tidak berani mengambil apa-apa tindakan drastik, Rosalynn kembali ke kereta seperti yang dirancang Piette. Mereka bergerak kembali ke Mexico meneruskan hidup mereka dalam sebuah khemah usang. Bagi menyara hidup, Rosalynn meniaga ais krim buatan sendiri untuk membesarkan anak-anaknya. Piette pula lebih banyak membelanjakan wang yang ada untuk alkohol dan dadah.

Setiap hari dirogol, lama-kelamaan Rosalynn sudah mula redha dengan apa yang berlaku, lalu berhenti cuba melarikan diri demi anak-anaknya. Daripada melahirkan anak lelaki pertama pada ketika usianya 15 tahun, 9 orang anak selamat dilahirkan kesemuanya dan Piette adalah bapa kepada semua anak mereka.

Lebih 19 tahun Rosalynn hidup bersama penculiknya. Anak pertamanya yang sudah cukup matang untuk memahami apa yang berlaku selepas melihat keadaan keluarga mereka yang amat daif - berjaya melarikan diri.

Pada awal tahun 2016, semasa sedang beratur bagi membayar barangan di pasaraya, Rosalynn menghadapi masalah kekurangan wang. Secara kebetulan satu pasangan di belakang mereka yang mampu bercakap bahasa Inggeris membantu. Pasangan tersebut, Ian dan Lisa menyedari keadaan anak-anak Rosalynn yang sangat daif, berkaki ayam dan seakan takut dengan orang lain.

Bagi membantu keluarga itu, Ian dan Lisa mula rapat dengan anak beranak Rosalynn sehinggakan Piette sendiri membenarkan mereka datang melawat rumah. Namun hubungan itu tidak kekal lama selepas Piette mengambil keputusan berpindah lagi, membawa mereka berpindah ke sebuah kampung berdekatan. Hubungan Rosalynn dan pasangan tersebut nasib baiklah tidak terputus. Dalam salah satu pertemuan, Piette yang sedang seronok berbual satu secara tidak sengaja, mengaku dia sudah berumur 62 tahun ketika itu. Itu kesilapan pertama Piette setelah hampir 19 tahun berjaya mengaburi mata orang ramai.

Menyedari wujud jurang umur yang terlalu besar di antara Piette dengan Rosalynn, serta usia 'adik' kepada kepada Rosalynn yang tak masuk akal, pasangan itu menyedari ada sesuatu yang tak kena dengan keluarga itu. Ian dan Lisa bertindak memujuk Rosalynn menceritakan apa yang berlaku. Mendengar kisah sebenarnya, mereka cuba memujuk ibu malang itu untuk melarikan diri daripada rumah tersebut.

Kata-kata pasangan itu menyedarkan Rosalynn daripada lamunan bahawa masih ada harapan untuk dia keluar daripada hidup penuh penyeksaan yang telah dilaluinya hampir 20 tahun. Peluang mereka tiba selepas Piette pengsan kerana mabuk pada satu hari. Sembilan beranak itu cepat-cepat berkemas, lalu melarikan diri dengan harapan dapat menemui Ian dan Lisa memohon bantuan. Beberapa hari kemudian, Rosalynn berjaya menemui Ian ketika sedang membawa anjingnya berjalan di taman.

Perkara pertama yang dilakukan Rosalynn ketika itu semasa duduk menemui Ian dan Lisa kembali, adalah memberitahu nama sebenarnya bukan 'Stephanie' - nama yang digunakan beliau ketika itu atas arahan Piette. Rosalynn meminta Ian melakukan carian nama sebenarnya 'Rosalynn Michelle McGinnis.'

Melopong mata pasangan tersebut menyedari wanita di depan mereka telah dilaporkan hilang 20 tahun lalu sebenarnya.

Takut dengan ancaman Piette yang pasti mencari mereka, Rosalynn menghubungi kedutaan Amerika Syarikat bagi mendapatkan khidmat nasihat. Kedutaan meminta mereka hadir namun mendapati tidak banyak yang mampu mereka lakukan. Mengetahui berita itu, Lisa menghubungi sebuah agensi kerajaan menguruskan kes orang hilang di Washington DC, melaporkan tentang penemuan Rosalynn Michelle McGinnis di Mexico.

Atas khidmat nasihat agensi tersebut, Rosalynn dan anak-anaknya menaiki bas ke daerah Nogales yang bersempadan dengan Amerika Syarikat. Semua dokumen selamat diuruskan dan mereka anak beranak menaiki kapal terbang kali pertama, diterbangkan ke Kansas City di mana keluarga mereka sedang menanti.

Selepas kisah McGinnis dilaporkan pada tahun 2017, kes itu membolehkan pihak berkuasa Amerika Syarikat mengesan kehadiran Piette ke negara itu pada tahun yang sama. Piette diberkas dan dihadapkan ke mahkamah atas pelbagai dakwaan penculikan serta melakukan jenayah seksual terhadap individu bawah umur. Bagaimanapun, dia menafikan kesemua tuduhan. Katanya 99% cakap Rosalynn adalah tipu.

Pada 6 Jun 2019, Henri Piette dihadapkan ke mahkamah. Dalam perbicaraan yang berlangsung selama 7 hari, Piette yang sudah berusia 64 tahun didapati bersalah berdasarkan segala keterangan yang diberikan oleh saksi, termasuklah Rosalynn dan anak-anaknya.

Piette dijangkakan bakal dipenjarakan seumur hidup dalam pengumuman hukuman awal, sedikit sebanyak membantu meredakan trauma dan kebimbangan yang dihadapi Rosalynn setiap hari. Walau bagaimanapun bagi wanita itu yang telah kehilangan usia remajanya - cubaan menyesuaikan diri dalam hidup di tempat baru yang mempunyai suasana jauh berbeza, bukan sesuatu yang mudah.l

20 tahun sudah biasa hidup susah, diseksa dan dijadikan hamba lelaki durjana seperti Henri Piette - nasib Rosalynn sebenarnya jauh lebih buruk berbanding banduan yang dilepaskan dari penjara.


Budaya Beli Buku Banyak-Banyak, Tapi Tak Baca - Tsundoku

Saban tahun, peminat buku dan pelbagai bahan bacaan lain pastinya ternantikan jualan besar-besaran buku di karnival Pesta Buku Antarabangsa dan Big Bad Wolf yang sentiasa menghidangkan pelbagai jenis bahan bacaan pada harga istimewa.

Bagi peminat buku, inilah peluang terbaik untuk memborong pelbagai jenis buku pada harga lebih murah. Namun, percaya atau tidak, ada orang yang gemar membeli buku tapi buku yang dibelinya langsung tidak dibaca?

Mungkin kedengaran pelik namun golongan ini benar-benar wujud. Malah, di Jepun budaya ini juga dikenali sebagai "tsundoku". Budaya ini juga bukanlah sesuatu yang baru malah terdapat penulisan terbitan tahun 1879 yang sudah menggunakan terma "tsundoku" seawal tahun 1879.

Dalam bahasa Jepun, perkataan "doku" merupakan sebuah perkataan kata kerja yang membawa maksud "membaca". Sementara itu, perkataan "tsun" pula berasal daripada perkataan "tsumu" yang membawa maksud "mengumpul.

Apabila kedua-dua perkataan ini disambung, ia membawa maksud membeli bahan bacaan dan mengumpulnya. Menurut seorang penulis Jepun Mori Senzo, frasa "tsudoku sensei" dapat ditemui dalam penulisan pada tahun 1879 lagi.

Menurut beliau, ianya mungkin sebuah satira yang menggambarkan golongan guru yang mempunyai banyak bahan bacaan namun tidak sekali-kali membacanya. Walaupun perkataan tsundoku seolah-olah seperti satu penghinaan, menurut Prof Andrew Gerstle dari University of London, perkataan ini langsung tidak membawa stigma buruk di Jepun.

Sekiranya anda seorang peminat buku, anda pasti biasa mendengar perkataan "bibliomania".

Bibliomania adalah tajuk sebuah novel Abad ke-19 oleh Thomas Frognall Dibdin yang mendakwa meneroka "kegilaan terhadap buku", yakni perbuatan tidak dapat berhenti daripada mengumpul buku.

Menurut penulis buku ini, seseorang yang mempunyai bibliomania boleh ditakrifkan sebagai seseorang yang obses mengumpul buku yang unik, misalnya buku keluaran edisi pertama, edisi ter dan buku illustrasi.

Walau bagaimanapun, dua abad kemudian, menurut Oxford University Press istilah ini tidak lagi membawa maksud obsesi sebaliknya ia telah beralih kepada "kegairahan" terhadap pengumpulan buku.

Walaupun tsundoku dan bibliomania seakan-akan membawa maksud yang sama, terdapat perbezaan antara keduanya.  Bibliomania menggambarkan niat untuk mengumpul; koleksi buku sementara tsundoku pula menggambarkan niat untuk membaca buku tetapi tidak membacanya sehingga membawa kepada pengumpulan buku yang banyak secara tidak sengaja.

Perkataan "doku" itu sendiri membawa maksud buku maka perkataan tsundoku ini secara umumnya ekslusif untuk mereka yang gemar mengumpul buku tetapi tidak membacanya sahaja.

Walau bagaimanapun, dalam kehidupan sebenarnya terdapat ramai lagi melakukan perkara sama (yakni mengumpul tanpa sedar) seperti mengumpul permainan video dan sebagainya.


Pandangan Jackie Chan Terhadap Bruce Lee Ketika Bekerja Bersama

Jackie Chan pernah beraksi sebagai 'stuntman' dalam dua filem Bruce Lee iaitu Fist of Fury dan juga Enter The Dragon. Diceritakan juga, beliau sanggup berpura-pura cedera hanya untuk berbual dengan lelaki pujaan ahli seni mempertahankan diri seluruh dunia itu. Jackie Chan telah berkongsi beberapa perkara menarik tentang Bruce Lee.

Jackie Chan memulakan karier filem beliau sebagai pelakon aksi lagak ngeri ataupun 'stuntman'. Beliau hanya memainkan watak yang kecil yang tidak diendahkan oleh sesiapa pun. Tiada siapa kenal nama "Jackie Chan".  Bahkan pengarah filem pun tidak dapat mengingati namanya. Itulah serba sedikit gambaran betapa kecilnya Jackie Chan pada ketika itu.

Namun, Jackie Chan sangat mengagumi dan selalu menyebut-nyebut nama Bruce Lee ketika bersembang bersama rakan-rakannya. Beliau juga menceritakan betapa "power"-nya Bruce Lee dalam kung fu dan betapa terujanya beliau dapat bersembang dengan Bruce Lee di set penggambaran. Dapat menyapa dan bertanya "kerusi ni nak letak kat mana bro?" pun sudah membuatkan Jackie Chan gembira.

"Dia banyak mempengaruhi saya. Saya juga senang dipengaruhi oleh dia" kata Jackie Chan dalam satu temubual pada tahun 1997. "Saya mengkagumi beliau, cara beliau bercakap dalam bahasa Inggeris juga telah menjadi inspirasi kepada saya untuk mendalami bahasa asing itu." Jelas Jackie Chan lagi.

Bruce Lee sangat dihormati oleh para 'stuntman'  kerana beliau melayan mereka semua dengan sangat istimewa dan adil. Ramai pelakon lagak ngeri yang merasakan diri mereka amat dihargai walaupun telah membahayakan nyawa sendiri.

Bruce Lee akan selalu melepak dan berbual dengan mereka, makan bersama-sama mereka. Kadang-kala beliau sendiri akan memberi sumbangan untuk rawatan perubatan jika mereka tercedera. Sikapnya tersebut membuatkan Jackie Chan yang masih muda sangat kagum.

"Pernah sekali saya tercedera, Bruce Lee pantas berlari ke arah saya, memapah saya dan bertanya, ‘Are you OK?’”

“Ketika itu, saya hanyalah seorang pemuda biasa dan beliau pula seorang superstar! Mana ada superstar lain yang layan kami seperti dia lakukan” kata Jackie Chan dengan penuh emosi.

Dalam satu adegan, Jackie Chan telah tercedera kerana terjatuh ke tanah dari tempat yang tinggi. Hal ini berlaku kerana kru terlibat telah melepaskan wayar yang digunakan untuk melilit tubuh beliau terlalu cepat. Insiden ini menyebabkan hentaman yang kuat pada tubuh Jackie Chan.

Bruce Lee yang sedar dengan situasi tersebut lantas berlari ke arah Jackie Chan untuk memastikan semuanya baik-baik saja. "Bruce Lee telah memapah saya untuk bangkit, dan itu membuatkan saya sangat teruja dengan apa yang dilakukannya. Ianya sangat menyentuh perasaan saya dan saya rasa sangat dihargai" jelas Jackie Chan

Jackie Chan telah bertekad, beliau akan mempergunakan sebaik mungkin apa sahaja peluang yang ada untuk membina hubungan dengan Bruce Lee. Di set penggambaran filem Enter The Dragon, Bruce Lee secara tidak sengaja telah terpukul bahagian muka Jackie Chan dengan sebatang kayu.

“Sebaik sehaja pengarah menjerit ‘cut’, beliau terus membuang kayu tersebut dan bergegas ke arah saya. Saya sudah terbiasa dipukul sebagai seorang ‘stuntman’, saya ditumbuk, ditendang. Namun apabila saya nampak beliau dengan segera meluru ke arah saya, saya terus berpura-pura sakit.”

"Anda semua jangan salah faham, dia idola seni mempertahankan diri untuk saya. Bukannya bermaksud saya ni gay ok" Ucap Jackie dengan tegas.

Kejadian ini menyebabkan Jackie Chan sentiasa diingati oleh Bruce Lee, dan membolehkan beliau dipilih untuk tugas pada waktu malam dan aksi yang melibatkan babak dalam air, dimana kedua-duanya membolehkan seseorang ‘stuntman’ mendapat bayaran yang lebih tinggi.

Selepas bekerja dengan Bruce Lee, Jackie Chan berikrar untuk melakukan sendiri semua aksi lagak ngeri jika itu membolehkan beliau untuk menjadi watak utama untuk sebuah filem. Beliau mahu semua orang sedar dan tahu akan kewujudan beliau.

Pada tahun 1973, Jackie Chan telah berjaya menjadi watak utama dalam filem "Little Tiger of Canton". Begitulah kisahnya.


Madagascar - Rumah Kepada Perkuburan Lanun Paling Besar di Dunia

Tanah perkuburan lanun di Madagaskar adalah tempat berehat terakhir untuk ramai lanun yang mengumpul kekayaan mereka dengan merompak pedagang di sekitar perairan semasa Zaman Keemasan Lanun pada abad ke-17 dan ke-18.

Didorong oleh motto mereka iaitu "work hard, play hard", lanun-lanun ini berminat untuk mewujudkan satu pusat peranginan percutian mereka sendiri di beberapa pulau kecil yang paling terpencil di dunia. Di situ mereka mengadakan pesta-pesta hebat, berkongsi barang rampasan dan menghabiskan masa dengan berehat di pulau yang indah.

Antara pulau persembunyian mereka yang terkenal ialah Ile Sainte-Marie atau Pulau Saint Mary. Terletak di luar pantai Madagascar yang merupakan pulau keempat terbesar di dunia, pulau itu pada dasarnya tidak wujud dalam peta sehingga pada tahun 1731 apabila ia ditandakan sebagai "Pulau Lanun" kerana reputasinya yang menggerunkan itu.

Lokasi itu juga berdekatan dengan laluan pedagang British East India Company, menjadikannya tempat percutian yang ideal selepas berjaya melakukan rompakan.

Perairan yang tenang di sekitar pulau itu juga membolehkan lanun-lanun ini mendarat dengan selamat. Selain itu, ia mempunyai banyak laluan masuk dan teluk yang menyediakan tempat persembunyian yang sangat baik agar kapal-kapal mereka dapat mendarat tanpa dikesan.

Dari Teluk Bengal, sepanjang perjalanan ke Cape of Good Hope, pulau Ile Sainte-Marie ini mengandungi sejumlah besar harta rampasan. Maka tidak hairanlah sekiranya banyak laguna dan teluk di sekitar pulau ini dikatakan mengandungi harta karun yang telah disembunyikan oleh kapten-kapten lanun yang terkenal dalam sejarah.

Lanun-lanun seperti Adam Baldrige yang merupakan salah seorang pengasas penempatan lanun di Ile Sainte-Marie serta legenda William Kidd dan ramai lagi dikatakan telah menguburkan harta persaraan mereka di sekitar pulau ini.

Kemudian terdapat pula lanun Olivier Levasseur yang menubuhkan operasi lanunnya di Ile Sainte-Marie pada tahun 1720 dan Henry Every, yang kedua-duanya membuat percubaan untuk merompak kapal-kapal milik mogul besar India.

Kisah kekayaan milik mogul India telah menarik minat lanun dari seluruh pelosok dunia. Namun, kapal-kapal khazanah mogul ini dilengkapi dengan senjata berat dan sedang mengembara ke Mekah. Ia merupakan impian bagi semua lanun pada zaman itu.

Semua kapten yang dihormati dalam komuniti lanun mempunyai tanah mereka sendiri di Ile Sainte-Marie. Pondok-pondok dibina untuk menempatkan anak-anak kapal mereka. Setiap kru akan meletakkan bendera masing-masing di atas pondok kayu mereka.

Namun, kebanyakan kapten kapal tinggal secara berasingan daripada kru-kru mereka di Ile aux Forbans, sebuah pulau yang lebih kecil di teluk Ambodifotatra. Ia merupakan penempatan terbesar di pulau itu sehingga hari ini.

"Syurga Lanun" itu telah berfungsi sebagai tempat persinggahan dan penempatan untuk tempoh lebih daripada 100 tahun. Ia paling aktif digunakan antara tahun 1691 hingga 1719.

Oleh kerana pulau itu sangat disukai oleh para lanun dan menjadi rumah kedua mereka, sesiapa antara mereka yang mati akibat cedera atau sebab-sebab lain sering dikebumikan di situ. Kubur-kubur ini menjadi satu-satunya bukti kehadiran lanun di pulau itu.

Tapak perkuburan di Ile Sainte-Marie yang terletak di puncak bukit itu mempunyai sejumlah batu nisan yang ditandakan dengan simbol tengkoran dan tulang, kebanyakannya terletak di bawah teduhan pokok kelapa sawit.

Legenda mengatakan bahawa William Kidd telah disemadikan di dalam makam hitam yang besar di pulau itu. Mengikut mitos, Kidd dikebumikan dalam keadaan berdiri tegak sebagai hukuman ke atas segala kejahatannya. Pada hakikatnya Kidd telah ditahan, dibicara dan dijatuhkan hukuman dan dikebumikan di England pada 23 Mei 1701.

Kapal dan harta karun milik William Kidd dikatakan tertanam di sekitar pulau ini

Kapal Kidd pula sebaliknya terdampar di dasar laut berdekatan pulau itu. Sejak ia ditemui semula pada tahun 2000, ia telah menjadi salah satu tarikan pelancong yang berkunjung ke Ile Sainte-Marie.

Walaupun lanun-lanun tidak tinggal di pulau itu sejak sekian lama, perkuburan lanun Madagaskar dan pulau-pulau sekitarnya tetap menjadi lokasi popular bagi pengembara dan pelancong dari seluruh dunia yang ingin melawat sejarah unik dan kecantikan pulau itu.


Kisah Pahlawan Yang Mengisytiharkan Brazil Sebagai Negara Islam - "Zombie" dos Palmares

Menurut barat, “zombie” adalah istilah yang digunakan untuk menggambarkan mayat hidup yang tidak memiliki akal dan bernafsu memburu manusia normal.

Namun, dalam sejarah Islam, zombie adalah nama seorang pahlawan Islam yang sangat berani dan memainkan peranan penting dalam memulihkan kemuliaan Islam di Brazil.

Secara beransur-ansur, beliau dan ulama tempatan berjaya mewujudkan Daulah Islamiyah di Brazil.

iluminasi.com kongsikan sejarah zombie berdasarkan artikel berjudul Jihad al Turbani Miatu min Udzoma 'ummah al-Islam Ghoiru Majro at-Tarikh.

Selepas orang kulit putih Eropah beragama Kristian memasuki Amerika Utara dan Selatan, orang Eropah membahagikan tanah baru yang duduki itu kepada dua bahagian operasi.

Inggeris dan Perancis mengawal Amerika Utara dan Amerika Selatan ditadbir oleh Portugis dan Sepanyol. Terdapat perbezaan yang sangat ketara mengenai bagaimana 2 bahagian Eropah menjajah Amerika.

Orang-orang dari UK dan Perancis cuba untuk menguasai rantau Amerika Utara dan tanah yang diduduki, dengan slogan "Orang India yang baik adalah orang India yang mati".

Orang-orang dari Portugal dan Sepanyol pula tidak menduduki tanah mereka secara langsung, tetapi juga mempunyai slogan di Amerika Selatan iaitu "Bunuh kemudian merampas hartanya dan pergi".

Oleh itu, terdapat perbezaan besar yang berkaitan dengan ekonomi AS dan Kanada (Amerika Utara) berbanding keadaan ekonomi negara-negara di Amerika Selatan yang mana lebih cenderung untuk menjadi miskin.

Imperialis Portugis mengambil bahagian di Brazil yang luas dan kaya manakala Sepanyol menguruskan beberapa buah negara lain.

Portugis menjajah Brazil dengan kekejaman sebenar. Mereka membunuh penduduk asal Brazil untuk mengawal kekayaan yang ada, mengorek lombong emas dan memindahkannya ke Portugal menggunakan tenaga buruh penduduk Brazil.

Bukan sahaja di Brazil, mereka juga mencampurkan orang asli Brazil dengan orang kulit hitam di Afrika dengan cara menjajah orang Islam di rantau Afrika Barat.

Mereka mempunyai tujuan untuk membawa masuk orang-orang Afrika yang dikenali sebagai golongan yang bekerja keras, ke Brazil untuk mengorek kekayaan Amerika Selatan demi kepentingan sendiri.

Secara beransur-ansur mereka membawa orang Islam di Afrika melalui kapal ke wilayah Brazil.

Akhirnya, kebanyakan daripada mereka dijadikan sebagai hamba pada awal tahun 1538 M.

Tak sampai 40 tahun, sekitar 14,000 ribu umat Islam dibawa masuk ke Brazil dari Afrika, dan bilangan penduduk di situ tak sampai 57,000 orang.

Pada tahun berikutnya, Portugis terus meningkatkan bilangan orang kulit hitam di Brazil, dari Angola yang mencapai 642 ribu penduduk Islam berkulit hitam.

Mereka membawa penduduk Islam Afrika Barat secara beransur-ansur dan secara besar-besaran. Dan ini disahkan oleh beberapa dokumen yang masih wujud di Muzium Brazil.

Kebanyakan orang yang datang dari Afrika ke Brazil adalah keturunan orang Islam yang boleh membaca Al-Quran.

Walau bagaimanapun, kemudian penceroboh mula memahami agama Kristian agar tentangan daripada penganut Kristian tidak terlalu kuat, namun Portugis terus menekan dan memaksa agama Kristian kepada umat Islam dengan ancaman pembunuhan dan penyiksaan.

Oleh itu, apabila orang Kristian beranggapan bahawa Islam menjadi malam dan mati di tanah Brazil selama-lamanya, maka datang seorang wira Islam bernama Zombie atau Zumbi dos Palmares.

Zombie berjaya membakar semangat saki-baki pemuda Islam yang masih wujud di Brazil. Komander ini kemudian bergerak bersama para ulama tempatan untuk mengajak orang di Brazil dalam memahami ajaran Islam sehingga mereka memahami agama mulia ini.

Mereka juga mengajar Al-Qur'an dan undang-undang Islam sangat bertolak ansur dan terpuji. Dengan ini, umat Islam di Brazil semakin meningkat hari demi hari.

Zombie kemudiannya mengumumkan penubuhan "Negara Islam Brazil" pada tahun 1643. Beliau juga menyebut bahawa peraturan pertama adalah kebebasan adalah prinsip undang-undang yang ditegakkan di wilayah tersebut.

Melihat perkembangan Islam yang begitu pesat ini, Portugis melancarkan serangan ke negara-negara kecil yang muncul di benua Amerika.

Walau bagaimanapun, dengan izin Allah, Zombie dan umat Islam lain mengalahkan penceroboh untuk membangunkan wilayah Islam yang lebih luas di Brazil.

Malah, Zombie juga mampu menakluk 20 wilayah di Negeri Bahi, Brazil. Dan terus berlangsungnya negara Islam di Brazil lebih dari 50 tahun.

Perjuangan umat Islam kulit hitam melawan imperialis berterusan sehingga kerajaan Portugis menggunakan pengaruh mereka untuk menghancurkan perkembangan Islam semakin besar.

Jadi, pasukan laut imperialis yang lain dihantar untuk membantu Portugis menyekat benih revolusi Islam pada tahun 1695 M.

Sehingga jatuh pejuang satu demi satu dan imperialis semakin menyebarkan kuasa mereka di Brazil sehingga gugurnya satu demi satu pahlawan Islam, membolehkan mereka mengembangkan kuasa di Brazil.


5 Kes Penjenayah Tergempar Malaysia Yang Dihukum Mati

Hukuman mati adalah hukuman maksimum yang boleh dijatuhkan ke atas tuduhan yang melibatkan hal-hal berat. Malaysia adalah salah satu negara yang memperuntukan hukuman mati sehingga ke hari ini.

Memang menakutkan bila memikirkan tentang hukuman mati sekiranya berlaku kepada kita. Tapi apa yang kita perlu khuatir jika kita melakukan kesalahan dan menjadi insan atau rakyat yang baik. Kan?

Bagi yang tidak tahu, sebenarnya hukuman mati tidak semesti dikenakan kepada penjenayah yang membunuh. Penjenayah yang tidak membunuh juga boleh dihukum mati sekiranya hanya memiliki senjata api tanpa lesen.

Antara kesalahan jenayah yang boleh membawa hukuman mati di Malaysia adalah:

iluminasi.com kongsikan antara 5 kes tergempar di Malaysia yang berakhir dengan hukuman mati.

Pada 10 Oktober 1989, 6 lelaki dihukum mati dengan tali gantung kerana merancang pemberontakan penjara yang terkenal tiga tahun sebelumnya.

Rusuhan Penjara Pudu bermula pada 17 Oktober 1986, apabila banduan-banduan berkenaan bergegas ke sebuah klinik penjara dan menjadikan seorang doktor serta seorang juruteknik makmal sebagai tebusan

Selama hampir 6 hari yang sangat tegang, para banduan tersebut meminta agar mereka dibebaskan bersama-sama dengan kereta dan wang tunai untuk melepaskan tebusan.

Ketua jenayah ini adalah Jimmy Chua (ketua), bekas pegawai polis yang dipenjarakan atas tuduhan bunuh, manakala rakan sejenayah Ng Lai Huat, Sim Ah Lan, Lam Hock Sung, Yap Chee Keong dan Phang Boon Ho dipenjarakan atas pelbagai jenayah senjata api.

Situasi menjadi semakin sukar bagi banduan-banduan ini apabila orang awam yang melihat kejadian ini mula menyertai tentera bersenjata mengepung penjara.

Lebih parah, mereka menarik perhatian apabila tidak percaya dan berani untuk makan makanan yang dihantar oleh pengawal penjara dan hanya makan saki-baki makanan yang tinggal ketika serangan di klinik dilakukan.

Jadi, bagaimana mereka mahu menamatkan insiden ini di mana mereka harus berjalan ke kereta yang mereka minta sebagai ganti tebusan?

Namun persoalan ini tidak pernah terjawab, kerana dengan bantuan isyarat daripada banduan lain, angkatan tentera Malaysia berjaya masuk ke dalam bangunan ketika banduan-banduan tersebut leka tanpa melepaskan sebarang tembakan.

Semua banduan ditangkap dan dibicarakan yang mana dijatuhkan hukuman maksimum iaitu hukuman mati dengan tali gantung, walaupun tiada nyawa yang terbunuh dalam insiden ini.

Botak Chin atau nama sebenarnya Wong Swee Chin, adalah salah seorang penjenayah yang paling dikehendaki di Malaysia.

Dia pertama kali merasai pengalaman dunia gelap apabila menyerati Gang 306, terlibat dalam rompakan bersenjata pertama pada April 1969.

Ketika itu, dia ditangkap dan dijatuhkan hukuman 7 tahun penjara selepas melakukan 8 siri rompakan.

Selepas bebas, Botak Chin cuba untuk memulakan hidup baru dengan menjadi peniaga sayur namun pendapatan yang diterima adalah sangat rendah.

Dia kemudiannya menubuhkan kumpulan sendiri bersama-sama Ng Cheng Wong, Beh Kok Chin dan Teh Bok Lay di mana mereka merompak bank, menjalankan rumah judi haram dan memulakan peperangan kumpulan dengan geng Lima Jari Gunung.

Keadaan menjadi bertambah parah untuk Botak Chin apabila mereka cuba untuk membunuh penolong pesuruhjaya polis, S. Kulasingam, namun gagal.

Percubaan bunuh ini mendorong pembentukan Dirty Dozen, 12 pegawai polis yang menubuhkan pasukan khas untuk menangkap Botak Chin.

Ini membawa kepada penangkapan Botak Chin pada Februari 1976 selepas insiden tembakan di mana dia ditembak sebanyak 6 kali tetapi terselamat.

Dihumban ke Penjara Pudu di bawah Akta Keselamatan Dalam Negeri, Botak China cuba untuk meloloskan diri pada tahun 1981 tetapi gagal. Dia akhirnya dihukum gantung pada 11 Jun 1981.

Pada tahun 1963, bekas pelayan, Jenny Cheok dilaporkan hilang ketika mengikuti percutian menyelam bersama teman lelakinya, Sunny Ang di Singapura, yang pada ketika itu masih sebahagian daripada Tanah Melayu.

Dan lebih aneh, mayat Jenny Cheok tidak pernah ditemui. Sunny Ang yang merupakan bekas pelumba kereta Grand Prix dituduh membunuh teman wanitanya itu untuk mendapat manfaat daripada polisi insuransnya.

Kes ini merupakan antara salah satu yang paling pelik di Tanah Melayu ketika itu di mana kes pendakwaan didasarkan sepenuhnya pada bukti keadaan.

"Ini adalah kes pertama yang dibicarakan di mahkamah tanpa mayat" kata pendakwa raya Francis Seow.

Francis menegaskan bahawa tanggapan seseorang itu tidak boleh didakwa membunuh jika mayat mangsa tidak ditemui adalah salah kerana ini bermakna pembunuh yang bijak boleh melepaskan diri dengan melenyapkan mayat tersebut.

Akhirnya, Sunny Ang didapati bersalah dan dijatuhkan hukuman mati pada tahun 1965. 2 tahun kemudian, hukuman tersebut dilaksanakan.

Pada 4 Ogos 2006, ketua kumpulan militan Al-Maunah, Mohamed Amin Mohamed Razali telah dihukum gantung sampai mati di Penjara Sungai Buloh. Pembantunya, Zahit Muslim, Jamaluddin Darus dan Jemari Jusoh digantung seminggu lebih awal.

Mohamed Amin mengetuai kumpulan 29 lelaki Al-Ma'unah dalam misi untuk menggulingkan kerajaan Malaysia.

Kumpulan ini termasuk seorang Mejar di Tentera Udara Diraja Malaysia.

Mereka berpakaian seragam pegawai tentera kanan dan mendakwa melakukan pemeriksaan mengejutkan ke atas kem Angkatan Tentera Malaysia ke-304 (Rejimen Askar Wataniah) di Empangan Temenggor di Gerik, Perak dan melancarkan serangan dikenali sebagai Rusuhan Sauk.

Tiga orang terbunuh sebelum kumpulan itu akhirnya menyerah diri. Detektif Korporal R. Saghadevan dari Cawangan Khas terbunuh, ada yang mendakwa dia telah dibunuh semasa rusuhan itu.

Kumpulan itu juga membunuh komando Angkatan Tentera, Trooper Mathew anak Medan, yang ditembak oleh Jemari Jusoh.

Kedua-dua mereka diseksa sebelum dibunuh. Orang ketiga terbunuh adalah ahli kumpulan ini yang ditembak dan terbunuh kerana enggan berundur.

Pada tahun 2016, 3 lelaki telah dihukum gantung dalam apa yang digelar oleh kumpulan hak asasi sebagai penggantungan "rahsia". Ini kerana keluarga mereka hanya diberikan notis 2 hari sebelum hukuman dilaksanakan.

Ketiga-tiga lelaki itu dihukum gantung antara jam 4.30 hingga 5.30 pagi. Keluarga mereka menerima surat 2 hari sebelumnya dan dinasihatkan agar melakukan lawatan terakhir dan urusan pengebumian.

Gunasegar Pitchaymuthu, 35, Ramesh Jayakumar, 34, dan abangnya Sasivarnam Jayakumar, 37, digantung sampai mati selepas didapati bersalah oleh mahkamah tinggi kerana membunuh seorang lelaki berusia 25 tahun di taman permainan pada tahun 2005.

Semasa sesi mahkamah, trio ini mendakwa bahawa mereka bertindak untuk mempertahanan diri selepas diserang oleh satu kumpulan yang termasuk mangsa.

Amnesty International telah mengutuk apa yang disebut sebagai pelaksanaan "saat terakhir".


Teori Sejarah Dan Asal Usul Nama "Malaysia"

Pernah tak anda terfikir bagaimana negara kita Malaysia mendapat namanya?  Jika dibandingkan dengan negara-negara jiran, sejarah dan asal-usul nama negara kita tidak begitu jelas. Singapura mendapat namanya daripada Sang Nila Utama yang membawa erti Pulau Singa, di mana "pura" bermaksud pulau.

Nama Indonesia yang dipopularkan oleh seorang peguam bernama James Richardson Logan selepas ia dinamakan oleh ahli etnologi George Windsor Earl, membawa maksud Kepulauan India di mana "Indo" bermaksud India dan "nesos" bermaksud pulau.

Brunei pula mendapat namanya daripada Raja Brunei pertama, Sang Aji Berunei.

Walaupun asal-usul nama Malaysia tidak jelas, tetapi terdapat beberapa teori dan fakta mengenainya.

Menurut sejarah, gabungan 2 perkataan Inggeris iaitu "Malay" yang membawa maksud bangsa asal atau bahasa bagi penduduk yang mendiami kawasan tersebut ketika itu, dan "shire" yang bermaksud perkampungan menjadi asas kepada nama Malaysia.

Manakala menurut buku "The Reluctant Politician" iaitu biro Tun Dr. Ismail pula, Malayshire dikatakan membawa maksud "Kawasan Pentadbiran Melayu".

Namun begitu, Dr. Thriunavukkarasu menyatakan bahawa nama Malaysia berasal dari perkataan Tamil yang membawa erti "Mountains of Asia" (Gunung Asia).

Teori lain berkenaan nama Malaysia berasal dari rujukan pada kawasan bio-geogari dari semenanjung Tanah Melayu sehingga ke Papua New Guinea yang dikenali sebagai "Malesia".

Walaupun kita mengisytiharkan negara ini sebagai Malaysia pada tahun 1963, namun nama ini pernah disebutkan sebelum itu.

Menurut Utusan Malaysia keluaran 29 Julai 2009, nama Malaysia pertama kali dilaporkan disebut adalah dalam akhbar The British North Borneo Herald (BNBH) pada 1 Januari 1889.

Dalam akhbar tersebut, terdapat laporan yang ditulis oleh J.E. Tenison-Woods bertajuk “Geographical Notes in Malaysia and Asia”.

Ia berkenaan dengan catatan perjalanannya ke semenanjung Tanah Melayu, Labuan, Brunei, Sandakan dan Sulu.

Peta yang dikeluarkan pada tahun 1914 di Chicago, Amerika Syarikat, nama "Malaysia" digunakan untuk merujuk kepulauan nusantara ini.

Nama "Malaysia" juga pernah disebutkan pada tahun 1896 melalui sebuah buku yang ditulis oleh penulis Itali, Emilio Salgari.

Buku yang berjudul "Piratti Della Malesia" atau "Lanun Malaysia" itu mengisahkan tentang satu pengembaraan eksotik yang menampilkan watak terkenal, Sandokan dan merupakan sambungan kepada "The Tigers of Mompracem."

Akhbar The British North Borneo Herald juga pernah dirujuk sekali lagi namun kali ini bertarikh 1 Julai 1929.

Ia disiarkan oleh TV3, berkenaan dengan bunga-bungaan di negeri Sabah mana kawasan itu dirujuk sebagai "Malaysia".

Selain itu, sebuah buku ditulis oleh Rupert Emerson terbitan tahun 1937 yang berjudul "Malaysia: Direct and Indirect Rule" berkenaan dengan semenanjung Tanah Melayu.

Sebelum nama Malaysia digunapakai, terdapat beberapa nama yang dicadangkan untuk negara kita.

Seperti nama "Malayunesia" yang dicadangkan untuk Indonesia, Malaysia pernah dicadangkan untuk menggunakan nama Langkasuka yang merujuk kepada sebuah kerjajaan purba di kawasan utara tanah air.

Lebih menarik, nama Malaysia juga pernah dicadangkan oleh Filipina untuk ditukarkan dengan mereka.

Namun, cadangan ini terbatal selepas Malaysia ditubuhkan yang terdiri daripada Malaya, Singapura, Sabah dan Sarawak pada tahun 1963.

Seperti yang kita semua tahu, nama Malaysia diisytiharkan pada 16 September 1963.

Tarikh ini adalah tarikh yang ditunda daripada sebelumnya yang mana nama Malaysia sepatutnya diisytiharkan pada 31 Ogos 1963 bersempena ulangtahun kemerdekaan negara kita.

Tarikh itu ditunda selepas negara jiran iaitu Indonesia dan Filipina melakukan bantahan.

Namun, Hari Kebangsaan masih disambut pada 31 Ogos setiap tahun walaupun nama Malaysia diisytiharkan pada 16 September, sebagaimana yang dilakukan oleh Amerika Syarikat pada 4 Julai setiap wahun walaupun tarikh kemerdekaan berbeza bagi setiap negeri.

Pihak British dikatakan pernah menawarkan kemerdakaan kepada kawasan Patani, Jala (Yala), Menara (Narathiwat), Singgora (Songkhla) dan Setul (Satun) di selatan Siam dan bergabung dalam Malaysia seperti yang diminta oleh pejuang dan pemimpin di kawasan tersebut.

Namun bagi mengelakkan bantahan daripada sebuah lagi negara jiran iaitu Siam terhadap penubuhan Malaysia, tawaran ini ditolak oleh Tunku Abdul Rahman.

Jalur Gemilang adalah nama rasmi bendera Malaysia yang mempunyai 14 jalur merah dan putih serta bintang dan bulan. Namun, ia bukanlah satu-satunya bendera yang menjadi cadangan bagi melambangkan Malaysia di atas kertas.

Berikut adalah antara rekaan bendera yang dicadangkan dan termasuk dalam senarai akhir bagi digunakan sebagai bendera rasmi Malaya pada tahun 1949.


5 Nostalgia Penggunaan Internet Zaman Dulu Yang Takkan Dilupakan

Zaman sekarang, menggunakan internet ni tersangatlah mudah. Buka saja telefon pintar atau komputer terus ada tersedia di situ. Internet ni tak lama lagi akan jadi setaraf dengan air dan elektrik agaknya daripada segi kepentingannya - di mana kita bakal berdepan kesukaran seandainya tak ada akses internet.

Bagi generasi muda, anda bernasib baik kerana berjaya merasai teknologi internet yang telah matang. Bagaimanapun bagi generasi yang dah berusia sikit macam penulis...eh bukan...macam abang penulis, mereka terpaksa melalui satu era di mana internet baru nak mula bercambah di negara kita.

Satu masa dulu penggunaan internet ni agak sukar kerana kita perlu faham tatacara penggunaannya yang betul, bagi memastikan akses tak terganggu. Ada banyak sebenarnya memori menarik tentang penggunaan internet di kalangan rakyat Malaysia yang berlaku sekitar 20 ke 30 tahun lampau.

Dulu nak akses internet, komputer perlu melalui satu proses yang dinamakan sebagai dial-up. Macam telefon lah jugak. Bila kita nak mula capaian internet, komputer perlu melakukan panggilan kepada server (zaman tu Jaring la yang popular). Untuk melakukan panggilan, kita perlu buka tetingkap dail, isi nombor yang perlu didail (1511 atau 1515) dan komputer akan uruskan semuanya selepas itu.

Proses nak dail ni, ada bunyi yang sangat unik. Macam bunyi cangkerik sedang mengawan dalam bilik bergema beramai-ramai. Tiiittt toooottt teng teng tooott truuutt. Begitulah penulis andaikan bunyinya. Dah dail tu, bukan senang nak dapat pun. Kena cuba dua tiga kali jugalah untuk dapatkan sambungan. Yang bikin hati panas, dah dapat sambungan - seminit dua lepas tu putus. Kena dail balik.

Sekarang kita dah cerita pasal 4G, 5G. Siapa yang pakai 3G pun boleh dikatakan perlahan kelajuan internet mereka. Bagaimanapun, satu masa dulu pakej internet di negara kita bermula dengan kelajuan 14.4kbps atau 28.8kbps bagi orang kebanyakan. Orang yang mampu pula bolehlah ambil pakej 56kbps.

Siapa pakai 56kbps tu memang poyo tak ingatlah, kerana laju saja muat turun laman web yang dia nak akses. Penulis tak ingatlah berapa harga pakej ni dulu tapi melebihi angka ratus jugalah dia punya pelan jualan. Aksi-aksi gaduh dan bertekak peminat JARING dengan TM NET dulu biasalah. Peminat JARING akan kata servis JARING terbaik, peminat TM NET akan kata TM NET bagus sangatlah. Sebenarnya, dua-dua sama saja - tak berapa layak nak dipuji tapi sebab itu saja yang ada, guna saja lah.

Tengok perisian papan kekunci sekarang ni mudah sunggu nak menaip. Salah ejaan pun boleh dibetulkan secara automatik. Zaman dulu nak akses internet, peraturan pertama dia adalah jangan salah taip alamat. Alamat pula kena taip penuh - mana ada jalan pintas macam sekarang.

Kalau nak buka laman web 'Yahoo' satu masa dulu kita kena taip satu-satu 'https://www.yahoo.com' termasuklah dia punya kod 'http' dan 'www' serta simbol URL yang ada tu. Tak letak tiga benda tu, tak ke mana lah kita. Bila pengeluar perisian internet mula buatkan 'http' secara automatik dan tak perlu lagi ditaip, nikmat itu sungguh dirasailah mudahnya. Tapi 'www' kena taip jugak! Sekarang tulis apa-apa pun terus keluar cadangan atau browser akan navigasi terus ke laman yang dia rasa kita nak akses.

Zaman awal internet di Malaysia ni, semua orang yang nak ada laman web sendiri mesti akan gunakan servis percuma Geocities atau Angelfire. Kepada yang tak pernah dengar, kedua-dua ni adalah servis hosting percuma yang paling popular era tu. Ada juga beberapa servis hosting lain, tapi majoritinya akan guna dua ni lah. Penulis geng Geocities. Eh sori. Abang penulis geng Geocities.

Bila guna servis percuma ni, alamat laman web kita pun akan ikut format merekalah. Sekiranya Iluminasi ada zaman tu, alamatnya akan jadi 'https://www.geocities.com/iluminasi' kalau pakai Geocities. Bila dah ramai sangat guna, kedua-duanya mulalah letakkan iklan terapung yang akan tutup sikit laman web kita. Memang mengganggu rekaan betul iklan tu.

Oleh kerana sambungan internet era tu sama seperti komputer melakukan panggilan, ini bermakna semasa akses internet diaktifkan - panggilan masuk atau keluar tidak boleh dilakukan.

Jadi kerap kali jugalah saudara mara mengadu rumah penulis susah benar nak dihubungi sebab tak ada sambungan. Apa yang lagi menyakitkan hati, penulis tengah sibuk muat naik laman web penulis ke Geocities - kakak penulis nak telefon kawan dia. Kacau betullah.

Terpaksalah sambungan internet diputuskan bagi membolehkan saluran telefon bebas dan panggilan dapat digunakan. Telefon pun bukan sebab penting sangat pun. Nak pesan dengan kawan dia, janji nak jumpa pukul berapa dan lokasi dekat mana.

Itulah dia serba sedikit asam garam penggunaan internet 20 ke 30 tahun dulu, di mana teknologinya masih lagi dalam proses berkembang di Malaysia. Tak ada servis, terputus, kabel rosak atau modem terbakar sebab litar pintas dah jadi perkara-perkara biasa yang dihadapi dalam melalui proses kematangan teknologi yang dapat anda nikmati hari ini.

Hargailah apa yang anda ada dan jangan gunakan internet untuk sebarang aktiviti yang songsang, serta boleh merosakkan hidup anda.


Kenali Libra, Kriptowang Baru Diperkenalkan Facebook Yang Lebih Stabil Daripada Bitcoin

Facebook akhirnya mendedahkan butiran mengenai Kriptowang (cryptocurrency) versinya sendiri yang dikenali sebagai Libra yang akan membolehkankan anda membeli sesuatu atau menghantar wang kepada orang dengan yuran atau caj hampir sifar. Ianya akan dilancarkan secara umum pada separuh tahun pertama tahun 2020 kelak.

Pengguna kelak boleh membeli atau menukarkan Libra secara dalam talian ataupun melalui kiosk tukaran tertentu seperti di kedai runcit, dan membelanjakannya dengan menggunakan aplikasi dompet digital pihak ketiga atau Calibra, dompet digital Facebook sendiri yang akan diintegrasikan ke dalam WhatsApp, Messenger dan aplikasinya sendiri.

Apabila sudah digunakan kelak, pihak Facebook tidak akan mengawal sepenuhnya Libra. Buat masa ini, beberapa syarikat seperti Visa, Uber dan Andreessen Horowitz telah melabur sekurang-kurangnya $ 10 juta setiap satu ke dalam pembangunan projek ini.

Kumpulan pelabur ini kelak akan menggalakkan dan mempromosikan penggunaan Libra Blockchain dan platform pembangun secara sumber terbuka dengan menggunakan bahasa pengaturcaraannya tersendiri yang dikenali sebagai Move. Selain itu, pengguna kelak boleh mendaftar perniagaan untuk menerima Libra untuk pembayaran dan juga memberi diskaun atau hadiah kepada pelanggan.

Untuk projek ini juga, Facebook telah melancarkan sebuah syarikat subsidiari dikenali sebagai Calibra yang menguruskan urusan kriptowang Libra dan melindungi privasi pengguna.

Ianya adalah sebuah entiti berasingan yang akan mengelakkan pihak Facebook sendiri daripada menggunakan data pengguna untuk mensasarkan sesuatu ikan kepada mereka. Dalam erti kata lain, identiti sebenar anda tidak terikat dengan urus niaga apabila anda membuat sebarang transaksi menggunaka Libra.

Walau bagaimanapun, Facebook atau Calibra dan anggota pengasas projek Libra yang lain akan mendapat faedah ke atas wang tunai pengguna yang disimpan dalam simpanan untuk mengekalkan kestabilan nilai Libra.

Dalam dunia mata wang kriptografi, Facebook melihat kriptowang sebagai ancaman dan peluang. Mereka berazam untuk mengubah atau merevolusi urusan jual beli dengan menghapuskan yuran transaksi yang biasanya dikenakan untuk penggunaan kad kredit.

Buat masa ini, kriptowang yang sedia ada seperti Bitcoin dan Ethereum tidak dibangun dengan baik untuk menjadi skala pertukaran. Harga yang tidak menentu selain terdedah kepada risiko perubahan terlalu besar pada nilainya menjadikannya sukar bagi peniaga untuk menerimanya untuk pembayaran.

Pada masa kini, nilai mata wang kriptografi tidak dapat dielakkan daripada pengaruh spekulasi selain tidak banyak tempat atau mesin yang cukup untuk menggunakannya sebagai alternatif kepada matawang sedia ada.

Namun, dengan jumlah pengiklan di platform Facebook sendiri yang mencecah 7 juta pengiklan dan 90 juta perniagaan kecil serta jumlah pengguna di platform ini yang begitu ramai ia bersedia untuk menangani masalah yang dihadapi oleh kriptowang lain.

Dalam erti kata lain,  sekarang Facebook mahu menjadikan Libra evolusi kepadsa PayPal. Ia berharap Libra akan menjadi lebih mudah untuk digunakan, lebih banyak digunakan di mana-mana sebagai kaedah pembayaran, lebih cekap dengan yuran yang  sedikit, lebih mudah diakses oleh semua pihak, lebih fleksibel kepada para pembangun dan lebih tahan lama melalui sistem tidak berpusat  (desentralisasi)

Kini, anda sudah tahu asas-asas mengenai Libra. Anda hanya perlu membuat tukaran tunai dalam mata wang anda, dapatkan Libra, belanjakannya tanpa bayaran urus niaga yang besar atau nama sebenar anda yang dipaparkan dan menukarkannya kembali kepada wang tunai bila-bila masa yang anda mahukan.

Facebook sedar orang ramai tidak akan mempercayai syarikatnya secara sepenuhnya untuk mengendalikan kriptowang yang mereka gunakan dan mereka sendiri juga memerlukan bantuan untuk merangsang penggunaan kriptowang baru ini.

Oleh itu, mereka telah menubuhkan sebuah pakatan atau kerjasama yang dikenali sebagai Libra Association akan yang mengawasi pembangunan token, rizab aset dunia nyata yang memberi nilai pada kriptowang ini dan aturan tadbir urus blockchain.

Setiap ahli pengasas Libra Association akan membayar sekurang-kurangnya $10 juta untuk menyertai dan secara tidak langsung menjadi pengendali, mendapat satu undi dalam majlis Libra Association dan berhak untuk berkongsi (berpadanan dengan jumlah pelaburan mereka) daripada dividen daripada faedah yang diperolehi di rizab Libra di mana pengguna membayar mata wang fiat untuk menerima Libra.

Ketika artikel ini ditulis, sudah terdapat kira-kira 28 syarikat yang bersetuju untuk menjadi anggota terawal Libra Association. Senarai syarikat ini adalah seperti berikut:

Facebook mengatakan ia berharap untuk mencapai jumlah 100 ahli pengasas dalam Libra Association sebelum pelancaran rasmi Libra dan ia terbuka kepada sesiapa sahaja yang memenuhi syarat termasuk pesaing mereka seperti Google atau Twitter.

Libra Association berpusat di Geneva, Switzerland dan akan bertemu dua kali setahun. Negara ini dipilih untuk statusnya yang neutral dan mempunyain sokongan kuat untuk inovasi kewangan termasuk teknologi blockchain.


Kisah Sekolah Yang Terima Sampah Sebagai Yuran Pengajian

Sebagai sebuah negara yang mempunyai kepadatan penduduk yang tinggi, negara India sememangnya mempunyai masalah sampah yang terlalu banyak. Keadaan menjadi lebih teruk dengan ketiadaan sistem pengurusan sampah yang efisyen dan sistematik.

Namun, sebuah sekolah di India yang dikenali sebagai Sekolah Akshar telah mengambil satu inisiatif untuk menggalakkan para pelajarnya membersihkan kawasan persekitaran tempat tinggal mereka. Sekolah ini menerima sampah plastik sebagai bayaran yuran pengajian mingguan disini.

Sekolah Akshar merupakan sebuah sekolah kecil yang dimulakan oleh Parmita Sarma dan Mazin Mukhtar pada bulan Jun 2016. Sekolah ini terletak di negeri Assam yang terletak timur laut India yang bersempadanan dengan selatan Himalaya.

Mazin Mukhtar melepaskan kerjayanya sebagai seorang jurutera aeroangkasa untuk bekerja dengan keluarga yang kurang bernasib baik di Amerika Syarikat sebelum mengambil keputusan untuk pulang ke India. Di India, beliau telah bertemu dengan Sarma yang merupakan graduan kerja sosial dan mengambil inisiatif menubuhkan sekola ini.

Bagi penduduk setempat, ianya adalah suatu kebiasaan setiap keluarga akan mengumpul sampah termasuk plastik dan membakarnya pada musim sejuk untuk mendapatkan sumber haba. Malangnya, aktiviti pembakaran ini akan menghasilkan asap yang ini bukan sahaja merbahaya untuk kesihatan tetapi juga mengundang pencemaran alam sekitar yang sangat serius.

Selain itu, kedua orang guru ini sedar bahawa kemiskinan penduduk setempat mungkin menyukarkan mereka untuk membayar yuran pengajian untuk menghadiri pengajian di sekolah. Mereka sedar perlu melakukan sesuatu agar kanak-kanak disini bukan sahaja tidak ketinggalan dalam pengajian, tetapi juga menyelamatkan persekitaran tempat tinggal mereka.

Pasangan guru ini bertekad untuk melakukan satu inisiatif yang bukan sahaja mendidik masyarakat setempat tetapi juga memberi manfaat pada alam sekitar. Oleh itu, para pelajar yang mengikuti pengajian disini telah dibenarkan untuk membayar yuran pengajian mereka dengan sampah plastik.

Setiap minggu, para pelajar mereka yang berusia antara 4 hingga 15 tahun akan beratur di hadapan sekolah sambil membawa bungkusan sampah seperti botol plastik, pembalut plastik, straw dan sebagainya. Setiap seorang pelajar dikehendaki membawa sekurang-kurangnya 25 sampah setiap minggu sebagai bayaran pengajian di sekolah itu.

Sebagai guru yang penuh dedikasi, pasangan guru ini sedar betapa pentingnya setiap kanak-kanak penduduk tempatan mendapat pengajian dan pendidikan yang sempurna. Sebelum sekolah ini dibuka, kebanyakan ibu bapa akan menghantar anak-anak mereka bekerja di kuari yang diberikan gaji sekitar $2.5 sehari.

Mereka sedar perlu melakukan sesuatu memandangkan kanak-kanak yang bekerja di kuari terdedah dengan pelbagai risiko keselamatan. Lagipun, bekerja dalam usia yang terlalu muda tidak menjamin bahawa kanak-kanak ini dapat keluar daripada perangkap kemiskinan apabila mereka dewasa kelak.

Melalui kurikulum bersepadu yang dirancang serta teknik mengajar yang menarik, mereka berjaya menarik lebih ramai pelajar datang ke sekolah bagi mendapatkan pendidikan yang sepatutnya. Daripada hanya 20 orang pelajar di peringkat awal, kini terdapat kira-kir 100 orang pelajar menghadiri pengajian disini.

Kurikulum yang diajarkan disekolah ini juga agak unik dan tidak sama dengan sekolah lain. Ianya lebih memberi tumpuan terhadap nilai-nilai murni dan memberi kesedaran kepada pelajar betapa pentingnya menjaga alam sekitar dan bagaimana memberikan kembali sumbangan kepada penduduk tempatan.

Selain itu, kanak-kanak ini juga diajar pelbagai topik yang bertujuan untuk membina kemahiran yang diperlukan mereka untuk mendapat peluang pekerjaan yang lebih cerah apabila mereka dewasa kelak. Ini merangkumi cara-cara membina panel solar, pertukangan dan pelbagai kemahiran lain.

Secara umumnya, masyarakat tempatan terutamanya ibu bapa sangat menyokong usaha ini. Malah, mereka juga kini lebih peka tentang kepentingan menjaga alam sekitar dan kebersihan tempat tinggal mereka. Malah, anak-anak mereka juga lebih berdikari memajukan diri sendiri dengan pelbagai kemahiran yang diperolehi.

Selain itu, para pelajar yang datang daripada keluarga miskin ini juga didedahkan dengan teknologi agar mereka tidak jauh ketinggalan dengan kanak-kanak sebaya mereka yang lebih bernasib baik.

Pasangan guru ini ternyata gembira dengan apa yang dilakukan mereka. Malah, mereka juga merancang untuk menubuhkan kira-kira 100 buah sekolah dengan konsep sama dalam tempoh 5 tahun akan datang terutamanya di kawasan-kawasan yang majoriti penduduknya berada dalam kancah kemiskinan tegar.


5 Mitos Tentang Produk Makanan Yang Membuatkan Individu Jadi Gay

Cakap-cakap orang berkenaan faktor makanan yang mampu menjadikan seseorang itu berkecenderungan songsang sering saja dikongsikan, walaupun kita sendiri tidak jelas tentang kesahihan perkara tersebut.

Ini berpunca daripada persepsi kita yang secara automatik mengatakan perkara itu logik memudahkan kita menerima pendapat tersebut, tanpa usul periksa. Oleh sebab itu, kami cuba merungkaikan serba sedikit benarkah dakwaan makanan mampu membuatkan seseorang itu jadi gay yang cukup popular.

Berikut adalah 5 mitos tentang lima jenis makanan penyebab gay paling banyak disebarkan dan kebenaran tentangnya.

Tidak diketahui dari mana datangnya pendapat ini, tetapi wujud beberapa insiden yang menyebabkannya popular. Antaranya adalah pendapat seorang pendakwah Kristian pada tahun 2006 yang bernama Jim Rutz yang menyalahkan bahan seperti tauhu, sebagai penyebab gay dalam tulisannya. Selain itu seorang rabbi Yahudi bernama Abraham Benjamin Silberberg yang mem'fatwa'kan pengharaman terhadap produk berasaskan soya.

Kedua-duanya percaya hormon estrogen yang ada pada soya akan menyebabkan lelaki menjadi lebih lembut dan perempuan pula matang terlalu cepat. Benarkah dakwaan ini? Ada asasnya. Ini kerana kacang soya memang mempunyai kandungan estrogen versi tumbuhan yang tinggi digelarkan phytoestrogens.

Kajian yang dijalan pada tahun 1980-an semasa pengenalan susu formula bayi berasaskan soya telah pun dijalankan. Dalam kajian yang dijalankan berpuluh tahun lamanya, bayi yang dibesarkan dengan formula berasaskan soya didapati tidak mempunyai perbezaan dengan bayi lain, selepas mencapai umur 20-an daripada segi orientasi seks, saiz kemaluan dan juga tahap kesuburan. (rujukan)

Sama seperti produk soya, ayam yang diternak dan disuntik dengan hormon yang dibuat berdasarkan kepada hormon estrogen. Dakwaan ini sebenarnya sudah berusia lebih 60 tahun lamanya dan masih lagi berlegar-legar sehingga kini. Kajian yang dijalankan juga mendapati masih ramai orang percaya perkara ini berlaku.

Memang benar perkara itu pernah berlaku pada era 1950-an di mana ayam jantan muda akan disuntik dengan hormon, bagi menambahkan saiz badan mereka. Kaedah ini kekal digunakan sehingga era 1970-an sebelum pembiakan secara genetik yang menghasilkan ayam lebih gemuk dan besar, menggantikan teknik suntikan ini dan terus kekal digunakan sehingga kini. Bagaimanapun, kontroversi mula timbul selepas satu laporan media di Puerto Rico pada tahun 1985, menyebabkan perkara ini popular kembali.

Ini kerana laporan tersebut mengatakan terlalu ramai gadis remaja di Puerto Rico matang dari segi seksual terlalu cepat - akibat makan ayam.

Presiden Bolivia, Evo Morales pada tahun 2010 juga mendakwa perkara ini benar dan menyalahkan homoseksualiti adalah disebabkan ayam yang dimakan. Suntikan hormon ini tidak lagi diamalkan, tidak dibenarkan serta tidak lagi diperlukan dalam industri ayam daging kerana pembiakan secara genetik, yang membesarkan baka ayam jauh lebih mudah dan cepat. (rujukan)

Dalam sebuah laporan kajian yang dikeluarkan oleh seorang penyelidik bernama Rita Strakosha pada tahun 2017, cuba mengaitkan tabiat pemakanan produk-produk 'fast food' dengan peningkatan kadar homoseksualiti di kalangan masyarakat. Walau bagaimanapun, pendapat beliau yang diterbitkan sendiri tidak mendapat sokongan penyelidik lain - kerana tidak ada bukti saintifik mengatakan pendapatnya ada kebenaran.

Beliau yang berkelulusan psikologi klinikal daripada Universiti Albanian percaya diet seseorang yang tinggi dengan karbohidrat boleh mengubah kecenderungan seksualiti seseorang, kerana golongan homoseksual didapati mengamalkan tabiat pemakanan yang berbeza dengan individu heteroseksual.

Makanan-makanan dan minuman fast food pada beliau, mampu menyebabkan perubahan itu disebabkan oleh kesan gula dan lemak yang ada dalam setiap produk. Tulisan itu yang diterbitkan sendiri oleh Strakosha dalam laman web beliau mendapat kritikan bukan saja daripada kumpulan saintis lain, malahan daripada komuniti LGBT yang merasakan kajian itu ditulis hanya untuk memburukkan mereka. (rujukan)

Jangan terkejut pula kalau ada pendapat mengatakan air kosong pun mampu menjadikan seseorang itu homoseksual. Pendapat ini pula sudah banyak kali diutarakan oleh pemimpin-pemimpin haluan kanan di Eropah, yang mengkritik pergerakan golongan LGBT di negara mereka.

Salah satu pendapat yang paling kontroversi di Eropah pada tahun 2017, melibatkan seorang pemimpin wanita Britain bernama Susan King, yang menyalahkan bekalan air di negara mereka sebagai punca ramai homoseks muncul kebelakangan ini.

Pada pendapat beliau, bukti yang perlu diberikan perhatian adalah perubahan pada jantina ikan dan katak yang berubah, disebabkan jumlah hormon yang terlalu tinggi dalam air yang datang daripada sisa bahan plastik yang kita buang.

Berkait dengan hujah Susan King di atas, kajian berkenaan bahan plastik yang mengandungi BPA menjadi penyebab kecenderungan seksualiti songsang, memang telah pun dilakukan. Kajian ke atas bahan BPA atau Bisphenol A mendapati wujudnya kandungan estrogen dan hormon lain yang sangat tinggi dan apabila produk-produk mengandungi BPA ini dibuang, hormon-hormon ini boleh mencemarkan bekalan air kita.

Ini bermakna dakwaan Susan King ada benarnya. Persoalannya, adakah hormon itu terbukti mampu mengubah seksualiti seseorang? Setakat ini belum dapat dibuktikan lagi pada manusia, tetapi pada haiwan perubahan telah pun dibuktikan ada.

Kajian ke atas bahan BPA mendapati tikus-tikus jantan yang diberikan bahan tersebut mempunyai masalah untuk mengenalpasti jantina mereka dan tikus betina pula mempunyai perubahan pada sistem peranakannya.

Pada manusia pula walaupun belum dibuktikan BPA mampu menyebabkan ke-gay-an, bahan tersebut memberi kesan pada otak dan tingkah laku individu muda seperti kanak-kanak. Janin yang terdedah kepada BPA melalui ibunya juga didapati mempunyai kecacatan pada otak dan kelenjar prostat. Nasib baiklah bahan BPA ini sudah pun diharamkan dan tidak lagi digunakan dalam proses pembuatan produk plastik. (rujukan)

Kami tidak mahu membuat sebarang kesimpulan dalam artikel ini, kerana kami percaya setiap perkara perlu dinilai dengan adil dan seimbang - termasuklah pendapat dan tuduhan yang popular dan sering kali dikongsikan kita. Jadi kami biarkan anda buat keputusan sendiri saja ya? Tak setuju? Kongsikan pendapat anda dalam ruangan komen.


Kenapa Negara Bersalji Tebar Garam Di Atas Jalan Raya?

Jika anda pernah melancong atau mengembara ke luar negara yang beriklim sejuk ketika musim sejuk, kemungkinan besar anda pernah melihat salji yang memenuhi jalan. Bukan itu sahaja, mungkin anda juga pernah terlihat trak-trak yang melakukan kerja menaburkan "garam jalan" di atas jalan-jalan dan lorong-lorong.

Jika ais ini tidak dihapuskan, jalan raya akan menjadi bahaya untuk kegunaan orang ramai kerana tiada daya geseran. Ini memudahkan kemalangan untuk berlaku.

Pertamanya, garam jalan ini adalah "halite" atau garam batu, yang merupakan garam biasa dalam bentuk semulajadinya.

Beza di antara garam biasa yang kita gunakan dalam masakan dengan garam jalan adalah garam biasa melalui proses pembersihan yang lama, sedangkan garam batu tidak.

Dan disebabkan garam batu masih mempunyai kekotoran, maka ia berwarna coklat atau kelabu.

Ais terbentuk apabila suhu air mencapai 0° Celsius dan ini termasuklah ais di jalan raya. Garam jalan berfungsi dengan menurunkan titik beku air melalui proses yang dipanggil "penurunan titik beku".

Titik beku air secara semulajadi menurun sebaik sahaja garam ditambahkan, jadi garam ini membuatkan air lebih sukar untuk membeku.

Cecair dengan 10% garam membeku pada suhu -6° C dan cecair dengan 20% garam membeku pada suhu -16° C.

Apa yang penting adalah mesti ada sekurang-kurangnya sedikit air di jalan untuk proses penurunan titik beku ini untuk berlaku.

Itulah sebabnya trak-trak akan terlebih dahulu merawat jalan dengan menaburkan larutan garam (campuran garam dan air) 12 hingga 48 jam sebelum salji turun dan membentuk ais di jalan.

Sekiranya jalan-jalan kering dan dan garam ditaburkan ke atasnya, ia mungkin tidak akan memberikan sebarang perubahan.

Namun, melakukan kerja-kerja pra-rawat dengan air garam dapat membantu menghalang pembentukan ais, sekaligus membantu mengurangkan jumlah garam yang diperlukan untuk ditaburkan di atas jalan apabila ais terbentuk.

Garam batu adalah salah satu yang paling banyak digunakan untuk tujuan ini. Namun, ia mendapat kritikan tersendiri. Antara sebabnya adalah garam batu mempunyai had.

Jika suhu jalan rendah daripada -9° C, garam tersebut tidak akan memberi apa-apa kesan kepada ais. Garam yang dalam bentuk pepejal ini tidak dapat untuk masuk ke dalam struktur ais bagi memulakan proses pelarutan.

Dalam hal ini, pihak berkuasa biasanya akan menaburkan pasir di atas ais bagi mewujudkan geseran.

Garam batu juga boleh menyebabkan masalah alam sekitar, termasuk natrium dan klorin yang meluap ke dalam tanah dan air.

Dan seperti yang telah disebutkan sebelumnya, disebabkan garam batu tidak dibersihkan dan mengandungi bahan pencemar  termasuk plumbum, besi, aluminium dan fosforus, bahan-bahan ini juga akan tersebar ke alam sekitar.

Walau bagaimanapun, garam batu masih yang paling banyak digunakan dan dengan kos yang rendah.

Dan walaupun terdapat bahan kimi lain yang boleh digunakan untuk mencairkan ais, namun tiada yang bebas daripada risiko alam sekitar.


Chikan: Jenayah Cabul Dalam Transportasi Awam di Jepun Yang Berleluasa

Dikenali sebagai 'chikan' (痴 漢) dalam bahasa Jepun, istilah ini sering digunakan untuk menggambarkan lelaki yang memanfaatkan keadaan yang sesak di sistem transit awam untuk meraba orang.

Pelaku atau peraba biasanya mengambil kesempatan terhadap persekitaran mereka, mengetahui bahawa ketakutan yang dialami mangsa yang akan menyebabkan kekecohan dan keadaan dalam pengangkutan awam yang sentiasa sesak membuatkan mangsa sukar untuk menjerit atau melaporkan insiden tersebut.

Sempena pergerakan #metoo yang mendapat tarikan di Jepun, sebanyak 7 wanita berkongsi kisah mereka berhadapan dengan serangan dan gangguan dalam kereta api Jepun / bas awam Jepun.

Mereka berkongsi kisah-kisah mereka dengan harapan ia akan membantu menghapuskan stigma terhadap isu tersebut dan membawanya ke pengetahuan umum.

Pada April 2018, satu video seorang lelaki asing yang meraba wanita dalam sebuah kereta api Tokyo (Tokyo train) dikongsi alam pelbagai komuniti dan jaringan atas talian di Jepun.

Hal ini telah mencetuskan kemarahan dan membuatkan orang ramai terkejut.

Walaupun respon marah dan perbincangan terbuka merupakan tanda positif sikap awam terhadap serangan seksual, pada hakikatnya, ini adalah satu kejadian yang masih terlalu umum.

Dalam psikologi klinikal, keinginan ini dikenali sebagai "frotteurism". Walaupun wanita dalam kereta api di Jepun adalah sasaran utama bagi chikan, namun pemangsa seksual ini boleh mengambil kesempatan terhadap sesama jantina dalam situasi yang lain juga.

Antara salah satu contoh situasi seperti ini adalah di tempat letak basikal, di mana pelaku akan menunggu sehingga seorang wanita atau lelaki untuk tunduk (seperti rukuk), membuka kunci basikal mereka dan kemudian meraba mangsa dari belakang.

Lebih teruk, chikan sering dipaparkan dalam pornografi Jepun di mana adegan-adegan pelaku meraba dan merogol mangsa berlaku dalam kereta api. Ini secara tidak langsung memberikan fantasi kepada pelaku untuk meniru aksi tersebut dalam dunia nyata.

Sebagai sebahagian daripada usaha memerangi chikan, beberapa syarikat kereta api telah menetapkan gerabak khas kereta api untuk penumpang wanita sahaja, sama seperti yang dilakukan di Kuala Lumpur.

Selama bertahun-tahun, Jepun terus mencuba untuk memerangi jenayah ini. Beberapa penyelesaian termasuk pengenalan gerabak kereta api wanita sahaja dan menggalakkan penumpang untuk bersuara jika mereka menyaksikan serangan berlaku.

Pada tahun 2010, laluan kereta api Saikyo, sebuah laluan yang sangat terkenal dengan kes meraba meraba-raba telah memasang kamera untuk cuba menghalang serangan di masa depan.

Baru-baru ini, beberapa inisiatif anti-chikan telah dilaksanakan, termasuk pelekat penjenayah siber yang dicipta oleh jabatan Polis Wilayah Saitama dan lencana amaran yang popular, yang dicipta oleh pelajar sekolah menengah berusia 17 tahun.

Namun, kerja-kerja pembasmian chikan masih sedang berjalan. Seperti yang dilaporkan oleh Jabatan Polis Metropolitan baru-baru ini, sebanyak 1,750 kes raba atau cabul dilaporkan pada tahun 2017.

30% daripadanya berlaku pada waktu puncak iaitu pada pukul 7 pagi dan 9 pagi. Laporan itu juga menyatakan bahawa 51.3% daripada semua kes chikan berlaku dalam kereta api, manakala 20% lagi berlaku di stesen kereta api.

Memandangkan tingkah laku yang membahayakan ini dan kesukaran dalam mendakwa kes seperti ini, kemungkinan statistik sebenar adalah jauh lebih tinggi.

Laman sesawang Savvy Tokyo menemuramah 5 wanita Jepun dan asing, yang mana sangat berhasrat untuk menceritakan kisah mereka dengan harapan ia akan membantu mendapatkan solidariti daripada pengalaman mereka.

Ia berlaku kepada saya sebanyak 2 kali. Ketika saya di gred 9, 5 orang budak lelaki dalam kereta api tersebut mula mengambil gambar lali saya dan cuba untuk melihat dalam kain saya, serta ketawa.

Pertama kali ia berlaku, saya sangat kecewa dan berasa seperti tiada harapan. Saya dikelilingi orang dewasa tapi saya tertanya-tanya kenapa tiada seorang pun yang membantu.

Kali kedua, saya berada di sekolah menengah. Ketika itu, seorang senior sekolah menengah yang berdiri di sebelah saya menyentuh punggung saya. Saya tergamam ketakutan. Cara dia menyentuh saya sangat kasual.

Saya keluar 8 hentian lebih awal kerana tidak tahan lagi dengan situasi itu.

Ketika saya di sekolah menengah rendah, saya mengambil masa 1 jam dalam kereta api yang sesak untuk ke sekolah. Chikan berlaku kepada saya hampir setiap hari.

Terdapat insiden yang "halus" seperti terperangkap di sebelah orang yang sedang membaca buku, memegang buku di paras yang sama dengan buah dada saya. Apabila kereta api bergegar, tangan yang memegang buku tersebut menyentuk buah dada saya.

Pada mulanya, saya fikir ia tidak disengajakan tetapi apabila saya mengalihkan badan saya, tangan tersebut mengikuti saya. Apabila saya menyedari ia adalah chikan, saya akan keluar dari kereta api dan menunggu kereta api yang lain. Dengan itu, saya lewat ke sekolah.

Saya tak pernah rasa saya boleh melawannya, sentiasa berasa "kosong" selepas insiden itu dan cuba untuk tidak berfikir tentangnya.

Mengingat kembali insiden-insiden itu, saya rasa ia telah memberikan kesan kepada saya dari segi emosi dan dalam perhubungan. Saya tak ada pengetahuan langsung tentang lelaki ketika itu, jadi saya rasa itu adalah apa yang lelaki mahukan dan ia sesuatu yang normal.

Apabila saya semakin berusia, saya sedar bahawa ia adalah perkara yang salah, tetapi ketika saya berusia 15 tahun, saya mempunyai tanggapan yang salah tentang bagaimana seorang gadis perlu dilayan.

Saya adalah warga Australia yang telah tinggal di Jepun selama hampir 13 tahun.

Ketika itu saya tinggal di Osaka dan bekerja dalam pentadbiran untuk syarikat pengambilan pekerja. Saya harus menaiki kereta api bawah tanah dan tidak pernah kisah dengan kewujudan gerabak khas untuk wanita.

Saya lebih tinggi daripada rakan-rakan Jepun saya, jadi saya tidak pernah berasa terancam. Pada suatu hari, saya sedang mendengar lagu menggunakan iPod dan kereta api pada ketika itu agak sesak tetapi tidaklah padat.

Saya memakai skirt dan berada di barisan kedua daripada pintu. Saya sangat rapat sehinggakan dapat melihat wajah saya di cermin tingkap.

Saya berasa sesuatu menyentuh belakang peha saya dan beranggapan bahawa ia adalah beg atau tidak disengajakan. Kemudian sentuhan itu semakin ke dalampeha saya dan kemudiannya ke bahagian atas, dan ke bahagian luar corong seluar dalam saya.

Saya tergamam dan berasa seperti hendak pengsan serta muntah dalam masa yang sama.

Saya dapat melihat pantulan wajah lelaki itu di cermin tingkap, dan dia merenung pada pantulan wajah saya di cermin tanpa sebarang ekspersi. Ia benar-benar kelihatan seperti filem seram.

Saya mengalihkan keseluruhan badan saya sebelum tangannya sempat meraba bahagian lain dan mula terifkir, "Ok, apa yang saya harus lakukan seterusnya".

Kemudian kereta api berhenti dan saya keluar di stesen tersebut. Hari ini saya berasa sangat marah kerana tiada seorang pun termasuk majikan saya yang mencadangkan agar saya menghubungi pihak polis.

Salah seorang rakan kerja lelaki memberitahu bahawa saya perlu lebih berhati-hati kerana saya menarik dan mempunyai kaki yang panjang.

Saya masih sukakan Jepun lebih dari mana-mana tempat, tetapi ini hanya satu perkara yang sangat mengerikan yang pernah berlaku kepada saya.

Pengalaman saya mengenai chikan berlaku ketika berusia 16 tahun. Seorang lelaki lebih tua mula menggeselkan dirinya pada saya dalam kereta api.

Saya tidak menyedarinya tetapi ia berterusan untuk tempoh yang lama sehinggakan ketika saya mengalihkan badan saya lalu melihat ke belakang, saya ternampak dia mengalami ereksi.

Saya ketakutan sehinggakan tidak dapat berbuat apa-apa. Saya berasa bahawa pakaian seragam sekolah saya menjadikan saya sasaran chikan.

Pengalaman lain yang saya alami, saya disentuh oleh lelaki yang sama sebanyak 3 kali. Selepas kali ketiga dia cuba menyentuh saya, saya mengejarnya. Tetapi dia terlepas kerana stesen itu terlalu sesak dan dia sangat pantas.

Apabila dia cukup jauh dari saya, dia menoleh ke belakang dan ketawa, seolah-olah dia menang.

Saya masih takut untuk menaiki kereta api apabila ia sesak, jadi saya biasanya menaiki gerabak wanita sahaja.

Ketika berusia 13 atau 14 tahun, saya menaiki kereta api yang penuh sesak dan seorang lelaki di belakang saya mula menggeselkan badannya pada saya.

Dalam satu lagi kejadian, lelaki di sebelah saya bergerak dengan pelik. Tangannya kemudian mencapai dan menyentuh bahagian bawah baju dalam saya.

Dengan perlahan-lahan, jarinya perlahan-lahan disorong dan ditarik ke bawah baju dalam saya. Saya berasa situasi itu seperti tersangat lama. Saya tergamam dan tidak berbuat apa-apa.

Saya keluar daripada kereta api dan pergi ke sekolah. Saya berasa jijik, marah dan keliru, tetapi lebih kepada takut.

Satu persamaan dalam yang boleh dilihat dalam kes-kes yang diceritakan oleh wanita-wanita ini adalah bahawa andaian bagaimana tindakan yang mereka akan lakukan ditentang oleh pelaku, ketika mendapati diri mereka diserang.

Megumi memberitahu bahawa keberaniannya hilang ketika insiden tersebut berlaku. Noemi mencadangkan bahawa untuk membanteras isu ini, orang ramai perlu bertanggungjawab dalam mengawasi penumpang lain dan mengambil tindakan jika sesuatu yang tidak senonoh berlaku.

Jika anda diraba, anda mempunyai hak untuk bersuara dan menjerit. Seperti yang diceritakan di atas, untuk seseorang itu mencari keberanian adalah agak sukar.

Namun jika halangan ini dapat diatasi, kemungkinan besar orang di sekeliling akan membantu anda.

Anda boleh melaporkan insiden ini kepada petugas stesen dan juga membawa pelaku bersama anda. Dan jika ada orang yang membantu, kemungkinan besar mereka akan menyerahkan pelaku kepada pihak berkuasa stesen.

Sebaik-baiknya jika anda terlalu takut adalah dengan beredar secepat mungkin. Berhenti di stesen terdekat, ambil masa untuk tenangkan diri dan jangan berasa malu kerana anda bengang.

Keselamatan anda adalah perkara utama, jadi lakukan apa yang anda rasa selamat.

Kadang-kala, cara terbaik untuk mengatasi masalah adalah dengan menceritakan kepada orang lain seperti rakan-rakan atau ahli keluarga.

Serangan seksual sangat kerap berlaku dan biasanya dibiarkan oleh mereka yang tidak berhadapan dengannya. Ini membolehkan pelaku terlepas.

Berkongsi dengan orang lain boleh meningkatkan kesedaran mereka dan memungkinkan mereka untuk membanteras jika melihat perkara ini berlaku.


Penjelasan Mutasi Genetik Rare Orang Tibet Sehingga Digelar "Superhuman"

Secara umumnya, manusia sudah teradaptasi secara semulajadi dengan kehidupan di kawasan yang mempunyai altitud rendah dimana kandungan oksigen adalah normal. Walau bagaimanapun, apabila bergerak daripada kawasan tanah rendah ke kawasan altitud tinggi melebihi 2500 meter, sebahagian manusia mungkin merasai penyakit gunung akut atau altituted mountain sickness (AMS).

AMS terjadi akibat kandungan oksigen yang rendah di kawasan yang beraltitud tinggi dan individu yang mengalami AMS mungkin akan merasai pelbagai simptom seperti lesu, sesak nafas, sakit kepala, insomnia, rasa sakit, mual, muntah, sakit badan, kehilangan nafsu makan dan banyak lagi.

Untuk info, lebih daripada 140 juta orang manusia di seluruh dunia tinggal di ketinggian lebih tinggi daripada 2,500 meter (8,200 kaki) atas paras laut di mana 13 juta daripadanya di Ethiopia, 1.7 juta di Tibet, 35 juta di Andes, Amerika Selatan dan 0.3 juta di Colorado Rocky Mountains.

AMS sememangnya tidak boleh dipandang ringan. Individu yang tidak biasa dengan kawasan altitud tinggi mungkin mengalami hypoxis, iaitu kekurangan oksigen dalam tisu badan. Hypoxia merupakan salah satu penyebab utama kematian para pendaki termasuklah di Gunung Everest.

Dianggarkan pada ketinggian 4,000 meter (13,000 kaki), udara yang disedut hanya mempunyai 60% molekul oksigen daripada kandungan udara di kawasan tanah rendah. Pada ketinggian 7,000 meter daripada aras laut, kekurangan oksigen ini sangat merbahaya dan boleh membunuh.

Disebabkan keadaan inilah, pendaki yang mendaki gunung dengan ketinggian melebihi 7,000 meter biasanya akan membawa tangki bantuan oksigen yang sangat diperlukan mereka terutamanya dalam keadaan kecemasan.

Walaupun kawasan beraltitud tinggi ini secara umumnya tidak sesuai untuk didiami manusia dalam tempoh masa panjang, sebahagian besar orang TIbet, Ethiopia dan Andes telah hidup di kawasan ini selama beberapa generasi lamanya. Menariknya, mereka langsung tidak terdedah dengan risiko hypoxia.

Apakah rahsia disebalik keunikan mereka ini? Secara umumnya, orang Tibet dan beberapa kumpulan penduduk di tanah tinggi ini mereka mempunyai keupayaan untuk mengekalkan tahap hemoglobin yang agak rendah, iaitu sejenis protein dalam darah yang mengangkut oksigen dalam tubuh badan.

Sejak sekian lamanya, para saintis dari seluruh dunia telah mengenalpasti apakah faktor utama yang menyebabkan orang Tibet mampu mengadaptasi diri mereka di kawasan altitud tinggi ini tanpa sebarang masalah. Walaupun sebabnya masih menjadi persoalan, saintis telah menemui beberapa petunjuk daripada beberapa kajian yang dijalankan.

Beberapa kajian terdahulu menunjukkan bahada terdapat 2 gen, EPAS1 (diwarisi dari hominin purba yang dikenali sebagai Denisovans) dan ELGN1, memainkan peranan dalam mengurangkan hemoglobin dan meningkatkan kecekapan penggunaan oksigen.

Untuk mengetahui sama ada gen lain terlibat, satu pasukan saintis yang diketuai oleh Jian Yang dari University of Queensland di Brisbane, Australia dan Zi-Bing Ji dari Universiti Perubatan Wenzhou di China telah membandingkan genom 3008 orang Tibet dan 7287 bukan TIbet.

Pada mulanya, pasukan ini mencari variasi biasa di kalangan genom Tibet. Mereka kemudiannya membuat pengiraan sama ada varian tersebut mungkin tersebar di seluruh populasi secara kebetulan atau melalui pemilihan semulajadi. Selain gen EPAS1 dan ELGN1, mereka dapati 7 gen lain (MTHFR, RAP1A, NEK7, ADH7, FGF10, HLA-DQB1 dan HCAR2) mungkin turut memainkan peranan.

Dalam kalangan penduduk Tibet, varian gen ADH7 dikaitkan dengan berat badan dan skor BMI yang lebih tinggi yang boleh membantu tenaga menyimpan tenaga pada kawasan tanah tinggi. Varian MTHFR juga membantu masalah kekurangan nutrien. Ia meningkatkan pengeluaran vitamin folate (B9 atau folik asid) yang penting untuk kehamilan dan kesuburan.

Folate akan rosak apabila terdedah kepada radiasi UV yang tinggi. Oleh itu, peningkatan penghasilan paras folate yang tinggi akan mengimbangi peningkata pendedahan terhadap sinaran UV. Sementara itu, HLA-DQB1 tergolong dalam keluarga gen yang mengawal protein yang penting kepada sistem kekebalan tubuh. Ianya penting memandangkan keadaan hidup yang ekstrim seperti kekurangan zat makanan dapat membuat orang lebih mudah mendapat penyakit.

Buat masa ini, pasukan penyelidik ini masih tidak dapat mengenalpasti apakah fungsi 4 lagi varian gen ini. Walaubagaimanapun, ianya mungkin berfungsi memberi evolusi  tindak balas terhadap tekanan terpilih selain ketinggian altitud yang tinggi.


Sejarah Dan Asal Usul Nama 10 Daerah Di Johor

Terletak di selatan tanah air, Johor Darul Takzim yang dahulunya dikenali sebagai Johore adalah negeri ke-5 terbesar di Malaysia dari segi keluasan selepas Sarawak, Sabah, Pahang dan Perak. Dari segi bilangan penduduk, Johor berada di tangga kedua dengan penduduk seramai 3.7 juta, di belakang Selangor dengan seramai 5.9 juta orang.

Johor Bahru menggantikan Johor Lama sebagai ibu negeri dan menjadi pusat ekonomi negeri manakala Muar berfungsi sebagai bandar diraja.

Seperti negeri-negeri lain, nama-nama daerah di Johor mempunyai kisah unik dan tersendiri. iluminasi.com kongsikan sejarah dan asal-usul nama daerah serta bandar di Johor.

Juga dikenali sebagai Bandar Penggaram, Batu Pahat adalah salah satu daripada 8 daerah di Johor. Bandar ini pernah dipanggil dengan nama Pulau Kundur pada satu ketika dahulu manakala Sungai Batu Pahat dikenali sebagai Sungai Kundur.

Ia adalah hasil daripada pembukaan penempatan-penempatan  kecil yang berasingan oleh orang-orang kenamaan dan orang besar seperti penghulu serta ketua kampung.

Batu Pahat kemudian semakin maju dan pesat membangun berikutan pembukaan penempatan-penempatan kecil ini.

Sebuah ladang kopi telah dibuka oleh beberapa orang berketurunan Inggeris bernama Watt, Stiple dan Jackson pada tahun 1885 di kaki Bukit Penggaram. Lim Soo Poon adalah pemborong yang mengerjakan ladang tersebut dan menjadi kaya raya disebabkannya.

Pada tahun 1888, Dato' Yahya bin Awaluddin meneruskan usaha giat membuka bandar Batu Pahat, namun ketidaksesuaian ekonomi dan geografi membuatkan usahanya itu menemui kegagalan.

Pada tahun 1889, Orang Kaya Sidek bin Ismail membuka satu penempatan di seberang Kampung Minyak Beku dan menarik ramai orang masuk ke situ dari pulau-pulau termasuklah Pulau Jawa dan Madura.

Kemudian, Dato' Muhamad Salleh bin Perang dikatakan berjaya memulakan usaha membangunkan bandar Batu Pahat di kawasan Simpang Kanan pada tahun 1893.

Terletak di barat laut Johor dan bersempadan dengan Melaka, bandar Muar juga dikenali sebagai Bandar Maharani. Ia pada asalnya dikenali sebagai Teluk Dalam disebabkan lokasinya di muara atau struktur mulut Sungai Muar yang luas dan mendalam.

Menurut sejarah, Muara adalah perkataan asal bagi perkataan Muar yang dinamakan kepada bandar ini.

Terdapat juga teori yang mengatakan ia dinamakan berdasarkan "Muna" yang bermaksud Tiga dan "Ar" bermaksud Sungai, dari perkataan Hindu.

Selain itu, Muar dikatakan berasal dari perkataan "Muak" yang bermaksud bosan atau letih dalam mengayuh perahu ketika mengembara di sepanjang sungai yang besar oleh orang tempatan satu ketika dahulu.

Kluang adalah sebuah bandar yang berada di tengah negeri Johor, di utara Johor Bahru, tenggara Batu Pahat, barat Mersing dan selatan Segamat yang wujud sebelum tahun 1910 lagi.

Menurut sejarah, perkataan Melayu iaitu "Keluang" atau Malayan Flying Fox (Fteropus Vampyrus Linnaeus) yang merupakan sejenis kelawar buah atau kelawar besar adalah asal-usul nama bandar ini.

Ia dipersetujui oleh orang-orang tua di Kluang yang bersependapat bahawa namanya diperoleh daripada sejenis mamalia yang terbang di waktu malam untuk mencari buah-buahan.

Keluang yang dipercayai wujud dalam jumlah yang banyak di daerah ini satu ketika dahulu juga dianggap sebagai kelawar yang paling besar di dunia.

Namun dalam kisah lain, Kluang dikatakan memperoleh namanya dari Sungai Kluang, menurut seorang tokoh penulisan Johor yang mahsyur iaitu Datuk Haji Mohd Said.

Akan tetapi tidak ramai yang mengetahui akan kewujudan sungai ini di Kluang.

Bersempadan dengan 2 buah negeri iaitu Negeri Sembilan dan Pahang, Segamat adalah daerah yang paling utara di Johor. Dahulunya daerah ini dikenali sebagai Rantau Panjang menurut ahli sejarah tempatan iaitu Hassan Bin Muhammad.

Kisah bagaimana nama Segamat diperoleh bermula apabila Bendahara terakhir Melaka iaitu Bendahara Tepok berundur ke Johor bersama pengikutnya setelah Melaka jatuh ke tangan Portugis pada tahun 1511.

Dalam perjalanan, mereka berhenti di sebuah sungai untuk berehat lalu meminum air sungai tersebut. Bendahara Tepok kemudiannya berkata "Segar amat badanku ini" selepas meminum air, dan dikatakan menamakan sungai tersebut sebagai Segar Amat.

Lama kelamaan, Segar Amat berubah menjadi Segamat kemungkinan disebabkan cara sebutan yang laju oleh penduduk tempatan.

Akan tetapi, Segar Amat hanyalah nama bagi sungai tersebut dan hanya menggunakan nama sungai ini sebagai nama daerah pada awal abad ke-20.

Pontian adalah sebuah daerah yang mana kebanyakan daripada kawasannya dipenuhi dengan paya bakau dan aktiviti utama di daerah ini masih kekal sejak dahulu iaitu menangkap ikan.

Dikatakan bahawa asal-usul nama daerah ini diperoleh daripada perkataan "Perhentian", merujuk kepada Sungai Pontian Besar.

Sungai ini adalah lokasi di mana para pelayar yang hendak ke Singapura atau Melaka berteduh daripada gelora Selat Melaka.

Ia juga dikatakan sebagai tempat para lanun berhenti bagi menunggu mangsa yang melewati kawasan tersebut.

Namun begitu, nelayan menjadikan kuala Sungai Pontian Besar sebagai tempat memunggah tangkapan manakala Pontian Kecil menjadi bandar utama di daerah Pontian.

Nama daerah Kota Tinggi diambil secara harfiah daripada sebuah kota yang dibina di atas kawasan tinggi di tebing Sungai Johor.

Pada ketika itu, Portugis berusaha keras bagi menghapuskan kuasa Kesultanan Melayu dan kota ini dibina bagi menangkis serangan pihak musuh.

Kawasan sekitar Sungai Johor menjadi tarikan kepada pada pedagang zaman dahulu kerana ia merupakan kawasan yang sangat selamat untuk berteduh dari ribut Luat Cina Selatan.

Ketika zaman Ptolemy, kawasan ini dikenali sebagai Palanda. Manik dan permata dari zaman Han dan zaman Empayar Rom adalah peninggalan yang ditemui di Kota Tinggi.

Berbanding dengan daerah-daerah lain, Mersing mendapat namanya melalui beberapa peristiwa.

Ia berikutan peristiwa seorang seorang pesuruh Sultan Pahang iaitu Amer Singh yang berbangsa Sikh dibuang daerah kerana melakukan satu kesalahan berat.

Disebabkan kes ini sangat terkenal, nama Amer Singh menjadi bualan ramai sehingga kawasan tersebut dikenali sebagai Mersing.

Kisah lain yang dikatakan menjadi asal-usul nama Mersing adalah daripada cerita seorang gadis yang bernama Mersing bercinta dengan seorang perantau bernama Awang dari Pahang.

Akan tetapi, bapa Mersing memilih anak penghulu sebagai bakal menantunya. Awang telah difitnah dalam usaha untuk memisahkan pasangan ini namun dia dapat menyangkal semuanya.

Oleh itu, bapa Mersing menerima Awang untuk menjadi suami Mersing namun Awang meninggalkan keluarga Mersing dengan hati yang menyesal.

Kisah ini didendangkan dalam lagu Seri Mersing dan lahirnya nama daerah Mersing.

Digelar sebagai syurga tekstil, Tangkak antaranya terkenal menerusi kisah Puteri Gunung Ledang. Daerah ini mula diterokai oleh sekumpulan pengembara pada abad ke-19 dari Pagar Ruyung, Indonesia.

Pada asalnya, mereka tiba pada abad ke-18 di sebuah kawasan yang dipanggil dengan nama Cohong di Melaka. Mereka kemudiannya menyusuri hulu Sungai Kesang sebelum menuju ke Gunung Ledang.

Menurut kisah, terdapat sebuah bukit di tebing sungai tersebut dan kumpulan itu merangkak-rangkak melalui akar dan rotan yang menjalar di sekelilingnya, dalam usaha meredah hutan berpaya.

Setelah membina penempatan disitu, kumpulan ini kerap kali berulang alik ke tempat asal mereka iaitu di Cohong. Dan apabila ditanyakan di mana mereka tinggal, kumpulan ini menjawab, "Aku duduk di tempat tang merangkak sana".

Disebabkan kerap mengulangi perkataan tempat merangkak atau "tang merangkak", ia akhirnya diringkaskan menjadi Tangkak, jelas Yang Dipertua Majlis Daerah Tangkak, Mohd. Masni Wakiman.

Kerajaan Johor kemudiannya mewujudkan sistem pentadbiran moden pada tahun 1901 apabila pusat pentadbiran di Cohong dipindahkan ke Tangkak.

Setelah dinaiktaraf kepada daerah pada 1 Januari 2008, nama Kulai telah ditukarkan kepada Kulaijaya. Menurut sejarah, perkataan Kulai adalah berasal dari dialek Cina iaitu "Gui Lai" yang membawa erti "Kura-kura datang".

Hal ini dikaitkan dikaitkan dengan kemunculan berpuluh-puluh ekor kura-kura yang menghala ke pekan ketika peristiwa banjir 1920.

Versi lain asal-usul nama Kulai berasal dari nama "Tengku Lai" yang bererti "Tengku Datang", yang pergi ke Kulai untuk mengutip cukai dan berburu.

Akan tetapi, pada tahun 2015, Sultan Johor Sultan Ibrahim Iskandar menitahkan kerajaan Johor untuk menukar semula nama daerah Kulaijaya kepada nama asalnya, Kulai, dengan serta-merta.

Menurut beliau, nama sesuatu tempat yang diberikan oleh nenek moyang terdahulu adalah berdasarkan sejarah dan kesesuaian, yang mana tidak harus diubah walaupun berbunyi pelik.

Merupakan ibu negeri Johor, Johor Bahru adalah bandar kedua terbesar di Malaysia selepas Kuala Lumpur.

Sebelum mendapat nama Johor Bahru, daerah yang diasaskan oleh Temenggong Daeng Ibrahim (bapa Sultan Abu Bakar) pada tahun 1855 ini dikenali sebagai Tanjung Puteri.

Ia bermula sebagai sebuah kampung Melayu yang giat dalam aktiviti perikanan.

Berikutan daripada peralihan pusat pemerintahan dari Teluk Belanga, Singapura ke daerah ini, Sultan Abu Bakar menukar nama Tanjung Puteri kepada Johor Bahru pada tahun 1866 ketika mengisytiharkan daerah ini sebagai ibu kota kerajaan.

Nama Johor Bahru dipilih berdasarkan nama Johor Lama yang menjadi ibu negeri sebelumnya. Secara logiknya, "Bahru" dipilih menggantikan "Lama".

Dato Hashim Yahya menjadi Datuk Bandar Johor Bahru yang pertama apabila Johor Bahru diisytiharkan sebagai sebuah bandaraya pada 1 Januari 1994.